Onyankopɔn Tua Wɔn a Wɔn Ani Abere Rehwehwɛ No no Ka | Adesua\nASETENAM NSƐM Mayɛ Biribiara Ama Nnipa Ahorow Nyinaa\nAdom Nti Wɔama Moade Mo Ho\n‘Sɛ Mode Mo Adwene Si Honhom Mu Nneɛma So a Mubenya Nkwa ne Asomdwoe’\nMontow Mo Dadwen Nyinaa Ngu Yehowa So\nYehowa Tua Wɔn a Wɔn Ani Abere Rehwehwɛ No no Ka\nOdwo—Ɛno Ne Nyansa Kwan\nAfe 2016 Ɔwɛn-Aban Mu Nsɛm a Wɔahyehyɛ\nƆwɛn-Aban—Nea Adesua Nsɛm Wom | December 2016\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Ɛsɛ sɛ nea ɔba [Onyankopɔn] nkyɛn no gye di sɛ ɔwɔ hɔ, na ɔyɛ wɔn a wɔn ani abere rehwehwɛ no no katuafo.”—HEB. 11:6.\nNNWOM: 85, 134\nYɛbɛyɛ dɛn ahu sɛ Yehowa tua n’asomfo ka?\nƆkwan bɛn so na Yehowa hyiraa n’asomfo a wɔtenaa ase tete no?\nAkatua bɛn na yenya fi Yehowa hɔ?\n1, 2. (a) Abusuabɔ bɛn na ɔdɔ ne gyidi wɔ? (b) Nsɛmmisa bɛn na yɛrebesusuw ho?\nYƐDƆ Yehowa “efisɛ ɔno na odii kan dɔɔ yɛn.” (1 Yoh. 4:19) Yehowa hyira n’asomfo anokwafo. Ɛno ne ɔkwan baako a wafa so ada ne dɔ adi akyerɛ yɛn. Dodow a yɛdɔ Onyankopɔn no, dodow no ara na yenya ne mu gyidi a ɛyɛ den. Na ɛma yegye di paa sɛ ɔwɔ hɔ, na otua wɔn a ɔdɔ wɔn no ka.—Kenkan Hebrifo 11:6.\n2 Yehowa ani gye ho sɛ obetua n’asomfo anokwafo ka. Ɛyɛ ne su. Enti sɛ yenni gyidi paa sɛ Onyankopɔn betua wɔn a wɔn ani abere rehwehwɛ no no ka a, ɛnde na yɛn gyidi nyɛ papa, efisɛ “gyidi ne awerɛhyem a yɛde twɛn biribi a yɛn ani da so.” (Heb. 11:1) Nea gyidi kyerɛ ne sɛ yɛde awerɛhyem bɛtwɛn nhyira a Onyankopɔn ahyɛ ho bɔ no. Nanso, sɛ yɛtwɛn akatua no a, mfaso bɛn na yebenya? Ɔkwan bɛn so na Yehowa tuaa n’asomfo a wɔtenaa ase tete no ka? Na n’asomfo a wɔwɔ hɔ nnɛ no nso ɛ? Ma yɛnhwɛ.\nYEHOWA AHYƐ BƆ SƐ OBEHYIRA N’ASOMFO\n3. Bɔhyɛ bɛn na ɛwɔ Malaki 3:10?\n3 Yehowa Nyankopɔn ahyɛ bɔ sɛ obehyira n’asomfo anokwafo, enti waka akyerɛ yɛn sɛ yemmegye ne nhyira. Yɛkenkan sɛ: ‘Monsɔ me nhwɛ sɛ meremmue ɔsoro mfɛnsere mma mo na merenhwie nhyira ngu mo so mma emmu mo so anaa. “Asafo Yehowa anom asɛm ni.”’ (Mal. 3:10) Sɛ yegye Yehowa asɛm a wayi ne yam aka yi tom a, ɛkyerɛ sɛ yɛwɔ anisɔ paa.\n4. Adɛn nti na yebetumi anya asɛm a Yesu kae wɔ Mateo 6:33 no mu awerɛhyem?\n4 Yesu hyɛɛ n’asuafo no bɔ sɛ, sɛ wɔde Ahenni no di kan wɔ wɔn asetenam a, Onyankopɔn bɛboa wɔn. (Kenkan Mateo 6:33.) Nea ɛmaa Yesu hyɛɛ saa bɔ no ne sɛ, na onim sɛ Yehowa yɛ ɔnokwafo. Ná Yesu nim sɛ Onyankopɔn bɔhyɛ bam bere nyinaa. (Yes. 55:11) Enti yebetumi anya awerɛhyem sɛ, sɛ yɛn nso yenya Yehowa mu gyidi a ɛyɛ den a, obedi ne bɔhyɛ yi so: “Merennyaw wo na merempa wo nso da.” (Heb. 13:5) Yehowa bɔhyɛ yi boa yɛn ma yɛte asɛm a Yesu kae sɛ yɛnhwehwɛ Ahenni no ne Onyankopɔn trenee kan no ase yiye.\nYesu ka kyerɛɛ n’asuafo no sɛ, nneɛma a wɔde abɔ afɔre no, wobenya so akatua (Hwɛ nkyekyɛm 5)\n5. Adɛn nti na mmuae a Yesu de maa Petro no hyɛ yɛn gyidi den?\n5 Bere bi, ɔsomafo Petro bisaa Yesu sɛ: “Hwɛ! Yɛagyaw nneɛma nyinaa abedi w’akyi; dɛn koraa na yebenya?” (Mat. 19:27) Sɛ́ anka Yesu bɛka Petro anim sɛ wabisa asɛm a ɛte saa no, Yesu ka kyerɛɛ n’asuafo no sɛ, nneɛma a wɔde abɔ afɔre no, wobenya so akatua. Yesu ne asomafo no ne afoforo bedi ade wɔ soro daakye. Seesei mpo, akatua bi wɔ hɔ. Yesu kae sɛ: “Obiara a wagyaw afie anaa nuabarimanom anaa nuabeanom anaa papa anaa maame anaa mma anaa nsase esiane me din nti no benya no mmɔho pii na wanya daa nkwa.” (Mat. 19:29) Ná nhyira a Yesu asuafo benya no som bo koraa sen biribiara a wɔde bɛbɔ afɔre. Ahenni no nti, sɛ yɛtwe yɛn ho fi nneɛma bi ho anaa yegyae akyi di a, yebenya honhom fam papanom, maamenom, nuabarimanom, nuabeanom, ne mma. So ɛno nsom bo koraa nsen nneɛma a yɛde abɔ afɔre no?\n6. Adɛn nti na Yehowa ahyɛ n’asomfo bɔ sɛ obetua wɔn ka?\n6 Yehowa ahyɛ n’asomfo bɔ sɛ obetua wɔn ka, na ɛno boa n’asomfo no ma sɛ wohyia wɔn gyidi ho sɔhwɛ a, wotumi kura wɔn mũdi mu. Honhom fam nhyira pii a Yehowa Nyankopɔn asomfo anokwafo nya seesei akyi no, wɔde anigye rehwɛ kwan sɛ wobenya nhyira kɛse a ɛsen saa daakye. (1 Tim. 4:8) Nokwasɛm ne sɛ, gyidi a emu yɛ den a yɛwɔ sɛ Yehowa yɛ “wɔn a wɔn ani abere rehwehwɛ no no katuafo” no bɛboa yɛn ma yɛakura yɛn gyidi mu pintinn.—Heb. 11:6.\n7. Ɔkwan bɛn so na anidaso te sɛ sɛkyɛ?\n7 Yesu kae wɔ Bepɔw so Asɛnka no mu sɛ: “Momma mo ani nnye na munni ahurusi, efisɛ mo akatua sõ wɔ soro; saa ara na wɔtaa adiyifo a wodii mo anim no.” (Mat. 5:12) Wɔn a wobenya akatua wɔ soro no ‘ani gye, na wodi ahurusi.’ Saa ara na wɔn a wɔwɔ anidaso sɛ wobenya daa nkwa wɔ paradise wɔ asase so no nso ‘ani betumi agye na wɔadi ahurusi.’ (Dw. 37:11; Luka 18:30) Sɛ yɛwɔ anidaso sɛ yɛbɛkɔ soro oo, sɛ yɛbɛtena asase so oo, yɛn anidaso no betumi ayɛ sɛ “ɔkra sɛkyɛ a etim hɔ na ɛyɛ pintinn.” (Heb. 6:17-20) Sɛnea sɛ ahum bi retu a, sɛkyɛ ma po so hyɛn tumi gyina faako pintinn no, saa ara na anidaso a emu yɛ den a yɛwɔ betumi aboa yɛn ma yɛde akokoduru agyina pintinn wɔ Onyankopɔn som mu. Ebetumi ahyɛ yɛn den ma yɛagyina ahohia ano.\n8. Ɔkwan bɛn so na anidaso tumi tew adwinnwen so?\n8 Anidaso a Bible ama yɛanya no tumi tew adwinnwen a ɛda yɛn so seesei no so. Onyankopɔn bɔhyɛ ahorow no yɛ adwuma te sɛ honhom fam ngo a edwudwo koma a atu. Hwɛ sɛnea ɛyɛ awerɛkyekye sɛ yenim sɛ, sɛ ‘yɛdan yɛn adesoa to Yehowa so a, obeso yɛn mu’! (Dw. 55:22) Yebetumi anya awerɛhyem paa sɛ Onyankopɔn betumi ‘ayɛ ade ma akyɛn nea yɛsrɛ anaa yesusuw koraa.’ (Efe. 3:20) Wo de hwɛ, ɛnyɛ sɛ ɔbɛyɛ ade ama akyɛn nea yesusuw kɛkɛ, na mmom ɔbɛyɛ ama ‘akyɛn nea yesusuw koraa’!\n9. Dɛn na yɛyɛ a ɛbɛma yɛanya Yehowa nhyira?\n9 Sɛ yebenya Yehowa nhyira a, ɛsɛ sɛ yenya ne mu gyidi paa na yedi n’akwankyerɛ akyi. Mose ka kyerɛɛ Israelfo sɛ: “Yehowa behyira wo wɔ asase a Yehowa wo Nyankopɔn de ama wo sɛ agyapade no so. Nea ehia ara ne sɛ wubetie Yehowa wo Nyankopɔn asɛm na woadi ahyɛde a mede rema wo nnɛ yi nyinaa so. Yehowa wo Nyankopɔn behyira wo sɛnea ɔhyɛɛ wo bɔ no.” (Deut. 15:4-6) Wugye di paa sɛ, sɛ wokɔ so som Yehowa nokwarem a, obehyira wo? Nneɛma pii wɔ hɔ a wubetumi agyina so anya gyidi a ɛte saa.\nYEHOWA TUAA WƆN KA\n10, 11. Dɛn na Yehowa yɛe de tuaa Yosef ka?\n10 Wɔkyerɛw Bible no sɛnea ɛbɛyɛ a ɛbɛboa yɛn. Bible ma yehu sɛ, Onyankopɔn tuaa n’asomfo anokwafo pii a wɔtenaa ase tete no ka. (Rom. 15:4) Wɔn mu baako a Yehowa hyiraa no paa ne Yosef. Nea edi kan no, ne nuanom bɔɔ ne ho pɔw tɔn no ma ɔkɔyɛɛ akoa. Ɛno akyi, ne wura yere twaa atoro too no so ma wɔde no too afiase wɔ Egypt. Bere a Yosef da afiase no, ɔne Onyankopɔn ntam tetewee anaa? Dabi! Bible ka sɛ: ‘Yehowa kɔɔ so ara dii Yosef akyi, na oyii n’adɔe kyerɛɛ no. Ná Yehowa di Yosef akyi, na nea ɔyɛe biara, Yehowa hwɛ ma ɛyɛɛ yiye.’ (Gen. 39:21-23) Saa ahokyere bere no nyinaa mu mpo, Yosef nyaa abotare twɛnee ne Nyankopɔn.\n11 Mfe bi akyi no, Farao yii Yosef fii afiase, na Farao maa akoa a n’asɛm yɛ mmɔbɔ no bɛyɛɛ sodifo a ɔto so mmienu wɔ Egypt. (Gen. 41:1, 37-43) Bere a Yosef yere woo mmabarima baanu maa no no, “Yosef frɛɛ ɔpanyin no Manase, efisɛ sɛnea ɔkae no, ‘Onyankopɔn ama me werɛ afi m’amanehunu ne me papa fie nyinaa.’ Ɔfrɛɛ nea ɔto so abien no Efraim, efisɛ sɛnea ɔkae no, ‘Onyankopɔn ama madɔ wɔ asase a mabrɛ wɔ so no so.’” (Gen. 41:51, 52) Esiane sɛ Yosef kɔɔ so dii Onyankopɔn nokware nti, Onyankopɔn hyiraa no, na wɔnam no so koraa Israelfo ne Egyptfo nkwa so. Asɛm no ne sɛ, Yosef hui sɛ Yehowa na otuaa no ka na ohyiraa no.—Gen. 45:5-9.\n12. Bere a wɔsɔɔ Yesu hwɛe no, dɛn na ɛboaa no ma ɔkɔɔ so dii nokware?\n12 Bere a Yesu Kristo nso hyiaa ne gyidi ho sɔhwɛ pii no, ɔyɛɛ osetie maa Onyankopɔn, na Onyankopɔn tuaa no ka. Dɛn na ɛboaa Yesu ma odii nokware? Onyankopɔn Asɛm no kyerɛkyerɛ mu sɛ: “Anigye a na ɛda n’anim nti, ohuu asɛndua ho amane, buu n’ani guu aniwu so.” (Heb. 12:2) Ɛda adi paa sɛ, Yesu ani gyei sɛ otumi tew Onyankopɔn din ho. Afei nso, onyaa n’Agya anim dom ne ne nhyira pii. Bible ka sɛ, “wakɔtena Onyankopɔn ahengua no nifa.” Bible san ka sɛ: “Onyankopɔn pagyaw no maa no gyinabea a ɛkorɔn, na ɔdom maa no din a ɛkyɛn edin biara.”—Filip. 2:9.\nYEHOWA WERƐ MFI NEA YƐYƐ\n13, 14. Sɛ yɛyɛ biribi ma Yehowa a, ɔte nka sɛn?\n13 Yebetumi anya awerɛhyem sɛ Yehowa ani sɔ mmɔden biara a yɛbɔ sɛ yɛbɛsom no no. Sɛ ebia yɛn adwene nsi yɛn pi wɔ nneɛma bi ho anaa yenhu nea yɛnyɛ a, ɔte yɛn ase. Sɛ yɛn ho kyere yɛn wɔ sikasɛm mu, yɛyare, anaa yɛn abam bu ma enti yentumi nyɛ ɔsom adwuma no pii a, ɔte yɛn ase. Yebetumi anya awerɛhyem paa sɛ Yehowa ani sɔ mmɔden a n’asomfo rebɔ sɛ wobedi no nokware no.—Kenkan Hebrifo 6:10, 11.\n14 Ɛsɛ sɛ yɛkae nso sɛ, yebetumi akɔ “mpaebɔ Tiefo” no anim na yɛanya awerɛhyem sɛ obetie yɛn sufrɛ. (Dw. 65:2) “Ahummɔbɔ Agya ne awerɛkyekye nyinaa Nyankopɔn” no bɛhyɛ yɛn den na waboa yɛn ma yɛakɔ so abɛn no. Ebia ɔnam yɛn mfɛfo asomfo so na ɔbɛboa yɛn. (2 Kor. 1:3) Sɛ yehu afoforo mmɔbɔ a, ɛka Yehowa koma paa. Bible ka sɛ: “Nea ɔdom ɔbrɛfo no de fɛm Yehowa, na nea ɔde ama no, Obetua no ka.” (Mmeb. 19:17; Mat. 6:3, 4) Enti, sɛ yeyi yɛn yam boa wɔn a wɔwɔ ahokyere mu a, Yehowa bu papa a yɛayɛ no sɛ Ɔno na yɛde afɛm no anaa yɛde abɔ no bosea. Na wahyɛ bɔ sɛ obetua yɛn ka wɔ ayamye a ɛte saa a yɛda no adi no ho.\nAKATUA A YEBENYA NO NNƐ NE NEA YEBENYA NO DAA\n15. Akatua bɛn na wohwɛ kwan sɛ wubenya? (Hwɛ mfonini a ɛwɔ adesua yi mfiase no.)\n15 Kristofo a wɔde honhom asra wɔn no hwɛ ‘trenee ahemmotiri a Awurade, ɔtemmufo treneeni no, de bɛma sɛ akatua saa da no’ kwan, na ɛhyɛ wɔn gyidi den. (2 Tim. 4:7, 8) Nanso, sɛ Onyankopɔn amma woannya anidaso sɛ wobɛkɔ soro a, ɛnkyerɛ sɛ wasisi wo. Yesu “nguan foforo” ɔpepem pii de anigye rehwɛ kwan sɛ wobenya akatua a ɛne daa nkwa wɔ paradise asase so daakye. Ɛhɔ na ‘wobegye wɔn ani asomdwoe bebree mu.’—Yoh. 10:16; Dw. 37:11.\n16. Awerɛkyekyesɛm bɛn na ɛwɔ 1 Yohane 3:19, 20?\n16 Ɛtɔ da a, ebia yɛbɛte nka sɛ yentumi nyɛ pii, anaasɛ ebia Yehowa ani nsɔ nea yɛreyɛ. Yebetumi anya adwene mpo sɛ yɛmfata sɛ yenya akatua biara. Nanso, ɛnsɛ sɛ yɛn werɛ fi da sɛ “Onyankopɔn sõ sen yɛn koma na onim nneɛma nyinaa.” (Kenkan 1 Yohane 3:19, 20.) Sɛ gyidi ne ɔdɔ na ɛka yɛn koma ma yɛsom Yehowa a, ɛnde obetua yɛn ka. Sɛ ɛyɛ yɛn sɛ nea yɛreyɛ no nsom bo ahe biara mpo a, Yehowa betua yɛn ka.—Mar. 12:41-44.\n17. Akatua a yɛrenya no seesei no bi ne dɛn?\n17 Satan nhyehyɛe bɔne no nna a edi akyiri yi mu mpo no, Yehowa rehyira ne nkurɔfo. Ɔhwɛ ma n’asomfo di yiye wɔ honhom fam paradise no mu, na ɔma wonya asomdwoe ne anigye pii. (Yes. 54:13) Sɛnea Yesu hyɛɛ bɔ no, Yehowa ama yɛanya honhom fam abusua a ɔdɔ wom saa bere yi. Yehowa ama yɛanya honhom fam anuanom mmarima ne mmea wɔ wiase baabiara. (Mar. 10:29, 30) Afei nso, Onyankopɔn tua wɔn a wɔhwehwɛ no denneennen no ka ma wonya asomdwoe, abotɔyam, ne anigye pii.—Filip. 4:4-7.\n18, 19. Yehowa asomfo te nka sɛn wɔ akatua a wonya no ho?\n18 Yehowa asomfo a wɔwɔ wiase baabiara gye tom sɛ wonya akatua a ɛso bi nni fi Yehowa hɔ. Nhwɛso bi ni. Bianca a ofi Germany ka sɛ: “Meda Yehowa ase paa sɛ ɔka me ho da biara da, na ɔboa me ma migyina ɔhaw a mihyia ano. Wiase no mu ayɛ bagyabagya na anidaso biara nnim. Nanso, sɛ meyere me ho ne Yehowa yɛ adwuma a, me bo tɔ me yam. Bere biara a mede nneɛma bɛbɔ afɔre ama Yehowa no, ohyira me mmɔho mmɔho.”\n19 Anaasɛ susuw Paula a ɔwɔ Canada a wadi mfe 70 no ho hwɛ. Yare bi aka n’akyi berɛmo, anaa n’akyi dompe ama ontumi nyɛ nneɛma pii. Onuawa no ka sɛ: “Sɛ mintumi nkɔ mmeae pii a, ɛnkyerɛ sɛ merentumi nyɛ asɛnka adwuma no pii. Mefa akwan foforo bi te sɛ tɛlɛfon so di adanse, na meyɛ bɔnnɔ so adansedi nso. Mewɔ nhoma bi a mekyerɛw kyerɛw nsɛm ne yɛn nhoma ahorow mu nsɛm gu mu. Na bere ne bere mu mesan kenkan de hyɛ me ho nkuran. Mefrɛ saa nhoma no ‘Me Nkwa Nhoma.’ Sɛ yɛde yɛn adwene si Yehowa bɔhyɛ ahorow so a, yebehu sɛ abasamtu yɛ bere tiaa mu ade. Tebea biara a yɛwom no, Yehowa ayɛ krado bere nyinaa sɛ ɔbɛboa yɛn.” Ebia tebea a wowɔ mu no nte sɛ Bianca anaa Paula de no. Nanso, ebia wobɛkae akwan bi a Yehowa afa so atua wo ne nnipa a wo ne wɔn te no ka. Eye paa sɛ wubedwinnwen sɛnea Yehowa retua wo ka saa bere yi ho, ne sɛnea obetua wo ka daakye nso ho!\n20. Sɛ yefi yɛn kra nyinaa mu kɔ so som Yehowa a, dɛn na yebenya daakye?\n20 Mma wo werɛ mmfi da sɛ, sɛ wufi wo komam bɔ mpae na wode ahotoso ka w’asɛm kyerɛ Onyankopɔn a, ɔbɛma wo “akatua kɛse.” Wubetumi anya awerɛhyem sɛ, ‘sɛ woyɛ Onyankopɔn apɛde wie a, wo nsa bɛka bɔhyɛ no.’ (Heb. 10:35, 36) Enti momma yɛnkɔ so nhyɛ yɛn gyidi den seesei, na yemfi yɛn kra nyinaa mu nsom Yehowa. Yebetumi ayɛ saa, efisɛ yenim sɛ Yehowa nsam na yebenya yɛn akatua.—Kenkan Kolosefo 3:23, 24.\nƆWƐN-ABAN—NEA ADESUA NSƐM WOM December 2016


Genesis 30 | Intanɛt So Bible| Wiase Foforɔ Nkyerɛaseɛ\n30 Rahel hui sɛ ɔnwo mmaa Yakob no, n’ani beree ne nua no na ɔka kyerɛɛ Yakob+ sɛ: “Ma me mma, anyɛ saa a mɛyɛ teaseawu.”*+ 2 Na Yakob bo fuw Rahel na obisaa no sɛ:+ “Mene Onyankopɔn a wasiw wo yafunu ano a wuntumi nwo no anaa?”+ 3 Enti ɔkae sɛ: “Hwɛ, m’abaawa Bilha+ ni. Kɔ ne ho na ɔnwo nto me srɛ so na manya ne nkyɛn mma.”+ 4 Enti ɔde n’abaawa Bilha maa Yakob sɛ ne yere, na ɔkɔɔ ne ho.+ 5 Na Bilha nyinsɛnee, na ɔwoo ɔbabarima maa Yakob.+ 6 Ɛnna Rahel kae sɛ: “Onyankopɔn adi m’asɛm ama me,+ na watie me nso ama me ɔbabarima.” Enti ɔtoo no din Dan.+ 7 Rahel abaawa Bilha san nyinsɛnee, na ɔwoo ɔbabarima a ɔto so abien maa Yakob. 8 Ɛnna Rahel kae sɛ: “Me ne me nua adi asi a emu yɛ den, na madi nkonim!” Enti ɔtoo ne din Naftali.+ 9 Bere a Lea hui sɛ n’awo atew kɔ no, ɔde n’abaawa Silpa maa Yakob sɛ ne yere.+ 10 Na Silpa woo ɔbabarima maa Yakob. 11 Ɛnna Lea kae sɛ: “Aba yiye!” Enti ɔtoo ne din Gad.+ 12 Ɛno akyi no Silpa woo ɔbabarima a ɔto so abien maa Yakob. 13 Ɛnna Lea kae sɛ: “M’ani agye! Mmea bɛfrɛ me nea ɔwɔ anigye.”+ Enti ɔtoo no din Aser.+ 14 Afei awitwa bere+ mu no, na Ruben+ nam na okohuu dudayim+ aduaba wɔ wuram. Enti ɔde brɛɛ ne maame Lea. Ɛnna Rahel ka kyerɛɛ Lea sɛ: “Mesrɛ wo, ma me aduaba a wo ba no de bae no bi.” 15 Ɛnna ɔka kyerɛɛ no sɛ: “Wugye di sɛ ɛyɛ asɛm ketewa sɛ wubegye me kunu+ na woasan abegye aduaba a me ba de aba yi?” Enti Rahel kae sɛ: “Sɛ saa a, ma me wo ba no aduaba no bi na ɔne wo nkɔda anadwo yi.” 16 Anwummere+ a Yakob fi afuw mu reba no Lea kohyiaa no kae sɛ: “Wobɛba me ho anadwo yi, efisɛ mabɔ wo paa na mede dudayim aduaba a me ba de bae no atua ka.” Enti ɔkɔɔ ne ho anadwo no.+ 17 Na Onyankopɔn tiee Lea na onyinsɛnee, na ɔwoo ɔbabarima a ɔto so anum maa Yakob.+ 18 Ɛnna Lea kae sɛ: “Onyankopɔn de m’akatua ama me, efisɛ mede m’abaawa ama me kunu.” Enti ɔtoo no din Isakar.+ 19 Na Lea san nyinsɛnee na ɔwoo ɔbabarima a ɔto so asia maa Yakob.+ 20 Ɛnna Lea kae sɛ: “Onyankopɔn akyɛ me adepa. Afei de me kunu bɛpɛ m’asɛm,+ efisɛ mawo mmabarima baasia ama no.”+ Enti ɔtoo no din Sebulon.+ 21 Na ɛno akyi no ɔwoo ɔbabea na ɔtoo no din Dina.+ 22 Afei Onyankopɔn kaee Rahel, na Onyankopɔn tiee no na obuee ne yafunu mu.+ 23 Onyinsɛnee na ɔwoo ɔbabarima. Ɛnna ɔkae sɛ: “Onyankopɔn ayi m’ahohora!”+ 24 Enti ɔtoo no din Yosef,+ na ɔkae sɛ: “Yehowa de ɔbabarima foforo aka me ho.” 25 Bere a Rahel woo Yosef no, Yakob ka kyerɛɛ Laban sɛ: “Gya me kwan ma menkɔ me kurom.+ 26 Fa me yerenom ne me mma a masom wo anya wɔn no ma me na menkɔ; na wo ara wunim som a masom wo.”+ 27 Ɛnna Laban ka kyerɛɛ no sɛ: “Sɛ manya w’anim dom a, mesrɛ wo twɛn, na mahu nsɛnkyerɛnne sɛ Yehowa nam wo so ahyira me.”+ 28 Na ɔde kaa ho sɛ: “Kyerɛ akatua a memfa mma wo, na mede bɛma wo.”+ 29 Enti ɔka kyerɛɛ no sɛ: “Wo ara wunim sɛnea masom wo ne sɛnea wo mmoa ayɛ wɔ me nsam;+ 30 na wunim sɛ ansa na mereba no na wowɔ mmoa kakraa bi, nanso efi bere a mebaa ha yi, Yehowa ahyira wo+ ma wɔadɔɔso ayɛ bebree. Enti bere bɛn na me nso menya biribi ama me fie?”+ 31 Ɛnna obisaa no sɛ: “Dɛn na memfa mma wo?” Na Yakob kae sɛ: “Mma me hwee!+ Sɛ wobɛyɛ eyi ama me a, mɛkɔ so ahwɛ wo nguan no.+ Mɛbɔ wɔn ho ban.+ 32 Mɛfa wo nguan no nyinaa mu nnɛ. Ma nguan a wɔn ho yɛ adamadam nworanworan ne nguammaa a wɔn ho yɛ tuntum ne mmirekyi a wɔn ho yɛ adamadam nworanworan no nnyina faako. Ma ɛno nyɛ m’akatua.+ 33 Sɛ ɛba sɛ daakye wobɛhwɛ m’akatua+ no a, me nokwaredi bedi me ho adanse; na sɛ wuhu mmirekyi a wɔn ho nyɛ adamadam nworanworan ne nguammaa a wɔn ho nyɛ tuntum wɔ me nkyɛn a, na mawia.”+ 34 Ɛnna Laban kae sɛ: “Eye paa! Ma yɛnyɛ no sɛnea woaka no.”+ 35 Enti saa da no ɔmaa mpapo a wɔn ho wɔ nsensanee ne mmirekyibere a wɔn ho yɛ adamadam nworanworan, nea fitaa wɔ ne ho biara, ne nguammaa a wɔyɛ tuntum nyinaa gyinaa faako, na ɔde wɔn hyɛɛ ne mmabarima no nsa. 36 Afei ɔhwɛe sɛ ɔne Yakob ntam bɛyɛ nnansa kwan, na Yakob hwɛɛ Laban nguan a ɛkae no so. 37 Afei Yakob twitwaa duafufu+ ne ɔsonkoran+ ne kyɛnkyɛn+ nnua a ɛyɛ momono, na ɔwaewaee ho maa beae a ɛyɛ fitaa no daa adi.+ 38 Afei ɔde nnua a wawaewae ho no guu baabi a nguan no nom nsu,+ na sɛ wɔba hɔ bɛnom nsu na wohu a, wɔn bere adu ma wɔaforo wɔn. 39 Enti sɛ nguan no ba nnua no ho a wɔforo wɔn, na wɔwo mma a wɔn ho yɛ nsensanee ne adamadam nworanworan.+ 40 Yakob yii nguammaa no kɔɔ nkyɛn na ɔde nguan no ani kyerɛɛ Laban nguankuw no mu nguan a wɔn ho yɛ nsensanee ne adamadam no. Afei Yakob yii mmoa a wanya no kɔɔ nkyɛn na wamma wɔamfra Laban de no mu. 41 Bere biara a ebedu sɛ wɔforo nguan a wɔn ho yɛ den+ no, Yakob de nnua no kogu suka+ no ho faako a nguan no behu, na ama wɔaforo wɔn wɔ nnua no ho. 42 Nanso sɛ nguan no yɛ nofonofo a, ɔmfa nnua no ngu hɔ. Enti na Laban nguan no yɛ nofonofo, na Yakob de no ho yɛ den.+ 43 Enti ɔbarima no nyaa ne ho paa, na onyaa nguan ne mfenaa ne nkoa ne yoma ne mfurum pii.+\n^ Anaa “ɔbea a wawu.”


دانیال 1 KSS – Daniel 1 ASCB | Biblica\nدانیال 1 KSS – Daniel 1 ASCB\nWɔyi Israelfoɔ Baanan Tete Wɔn\n1Yudahene Yehoiakim dii adeɛ ne mfeɛ mmiɛnsa mu no, Babiloniahene Nebukadnessar baa Yerusalem de nʼakodɔm bɛtuaa ɔman no. 2Awurade maa no dii Yudahene Yehoiakim so nkonim. Ɛberɛ a Nebukadnessar resane akɔ Babilonia no, ɔtasee akronkronneɛ bi firii Onyankopɔn asɔredan mu, de kɔɔ nʼabosomdan mu kɔguu adekorabea hɔ wɔ Babilonia asase so.\n3Afei, ɔhene no ka kyerɛɛ nʼapiafoɔhene Aspenas sɛ, ɔmfa mmeranteɛ no bi a wɔfiri Yuda adehyeɛ abusua mu, ne wɔn a wɔfiri mmusua atitire mu a wɔde wɔn aba Babilonia sɛ nneduafoɔ no mmra ahemfie hɔ, 4mmeranteɛ ahoɔdenfoɔ a wɔn ho nni dɛm, na wɔn ho yɛ fɛ. Hwɛ sɛ wɔwɔ nhunumu, na wɔadom wɔn osuahunu mu akyɛdeɛ a wɔnim nyansa, na wɔwɔ nnyinasoɔ bi a ɛbɛma wɔatumi asom wɔ ahemfie hɔ. Kyerɛ mmeranteɛ no Kaldeafoɔ kasa ne ne nwoma. 5Ɔhene no hyɛɛ sɛ, daa wɔmfa aduane ne nsã a ɛfiri ne didipono so mmrɛ wɔn. Na ɛsɛ sɛ wɔtete wɔn mfeɛ mmiɛnsa, na wɔn mu bi abɛyɛ nʼasomfoɔ.\n6Mmeranteɛ baanan bi a wɔyii wɔn no ne Daniel, Hanania, Misael ne Asaria a wɔn nyinaa firi Yuda abusuakuo mu. 7Apiafoɔhene no de din foforɔ totoo wɔn. Ɔtoo Daniel Beltesasar; ɔtoo Hanania Sadrak; ɔtoo Misael Mesak ɛnna ɔtoo Asaria Abednego.\n8Na Daniel yɛɛ nʼadwene sɛ ɔrenni aduane, nnom nsã a ɔhene no de bɛbrɛ wɔn no, ɔsrɛɛ apiafoɔhene no sɛ ɔmma no ɛkwan na wangu ne ho fi. 9Na Onyankopɔn maa Daniel nyaa apiafoɔhene no anim adɔeɛ ne mmɔborɔhunu. 10Apiafoɔhene no ka kyerɛɛ Daniel sɛ, “Me wura ɔhene no ahyɛ sɛ monni saa aduane yi, na monnom nsã no. Sɛ mofonfɔn na yɛde mo toto mmabunu a wɔyɛ mo tipɛnfoɔ no ho a, ɔhene no bɛma wɔatwa me ti sɛ, matoto mʼadwuma ase.”\n11Daniel ka kyerɛɛ ɔsomfoɔ a apiafoɔhene no de no asi ɔno ne Hanania, Misael ne Asaria so no sɛ, 12“Ma yɛn nhahamma ne nsuo dadu, na fa sɔ yɛn hwɛ. 13Afei fa yɛn toto mmeranteɛ afoforɔ no a wɔredi ɔhene nnuane pa no ho, na hwɛ sɛdeɛ yɛte. Ɛno akyi yɛ wo nkoa sɛdeɛ wohunu.” 14Enti, ɔsomfoɔ no penee asɛm a Daniel de too nʼanim no so, sɔɔ wɔn hwɛɛ dadu.\n15Dadu no akyi, wɔhunuu sɛ wɔn anim ayɛ fɛ na wɔwɔ honam sene mmeranteɛ a wɔdii ahennuane no nyinaa. 16Enti, ɔsomfoɔ no sii gyinaeɛ sɛ ɔbɛtoa so ama wɔn nhahamma nko ara, na wamfa ahennuane amma wɔn.\n17Na mmerantewaa baanan yi Onyankopɔn maa wɔn nwomanim ne nyansahu nyinaa mu nimdeɛ, na Daniel nyaa anisoadehunu ne daeɛ nkyerɛaseɛ ho nimdeɛ.\n18Ɛberɛ a ɔhene no ahyɛ no duruiɛ no, ɔpanin no de mmeranteɛ yi nyinaa brɛɛ Nebukadnessar. 19Ɔhene no ne wɔn nyinaa kasaeɛ, na wɔn mu biara ansɔ nʼani gye sɛ, Daniel, Hanania, Misael ne Asaria. Enti, wɔde wɔn kaa ɔhene no apiafoɔ ho. 20Asɛm biara a ɛhia nyansa ne nteaseɛ a ɔhene no bisa wɔn no ɔhunu sɛ, wɔ sene nkonyaayifoɔ ne pɛadeɛhunufoɔ a wɔwɔ nʼahemman mu nyinaa no mpɛn edu.\n21Daniel tenaa hɔ ara, kɔsii ɔhene Kores adedie afe a ɛdi ɛkan mu.\nASCB : Daniel 1


Yesaia 49 | Intanɛt So Bible| Wiase Foforɔ Nkyerɛaseɛ\nYehowa akoa adwuma (1-12)\nAmanaman hann (6)\nIsrael nya awerɛkyekye (13-26)\n49 Nsupɔw, muntie me;Aman a mowɔ akyirikyiri, monyɛ aso.+ Yehowa frɛɛ me ansa na wɔrewo me.*+ Bere a mehyɛ me maame yam na ɔbɔɔ me din. 2 Ɔmaa m’ano yɛe sɛ sekan a ano yɛ nnam;Ɔde ne nsa bɔɔ me ho ban.*+ Ɔyɛɛ me sɛ agyan a wɔasew ano;Ɔde me siee n’agyan kotoku mu. 3 Ɔka kyerɛɛ me sɛ: “O Israel, woyɛ m’akoa,+Wo na menam wo so beyi m’anuonyam adi.”+ 4 Nanso mekae sɛ: “Mabrɛ agu. Masɛe m’ahoɔden wɔ biribi a mfaso nni so ho, adehunu ho. Nanso minim paa sɛ Yehowa na obebu me atɛn,*Na m’akatua wɔ me Nyankopɔn nkyɛn.”+ 5 Na afei, Yehowa, Nea ɔyɛɛ me fii yafunu mu sɛ memmɛyɛ n’akoa no,Ose memfa Yakob nsan mmrɛ no,Sɛnea ɛbɛyɛ a wɔbɛboaboa Israel ano aba ne nkyɛn.+ Wɔbɛhyɛ me anuonyam wɔ Yehowa anim,Na me Nyankopɔn ayɛ m’ahoɔden. 6 Na ɔkae sɛ: “Woyɛ m’akoaA wobɛma Yakob mmusua soNa wode Israelfo a wɔakora wɔn so no asan aba; nanso ɛnyɛ ɛno nko ara. Masan de wo ayɛ hann ama amanaman no,+Na ama me nkwagye akodu asaase ano.”+ 7 Asɛm a Yehowa, Israel Gyefo, Israel Kronkronni+ no, aka akyerɛ nea wobu no animtiaa,*+ nea ɔman no kyi no, nea ɔyɛ atumfo akoa no ni: “Ahemfo behu na wɔasɔre,Na abirɛmpɔn bɛkotowEsiane Yehowa a ɔyɛ ɔnokwafo,+Israel Kronkronni no, nea wapaw wo no nti.”+ 8 Nea Yehowa aka ni: “Adom* bere mu na mitiee wo,+Nkwagye da na meboaa wo;+Na mekɔɔ so bɔɔ wo ho ban sɛ mede wo bɛyɛ apam ama nnipa,+Na woasiesie asaase no,Na woama wɔasan anya wɔn agyapade a na asɛe no bio,+ 9 Na woaka akyerɛ wɔn a wogu afiase sɛ, ‘Mumpue mmra!’+ Na woaka akyerɛ wɔn a wɔwɔ sum mu+ no sɛ, ‘Munyi mo ho adi!’ Akwan ho na wobedidi,Na anammɔnkwan nyinaa ho* bɛyɛ wɔn adidibea. 10 Ɔkɔm renne wɔn, na osukɔm nso renne wɔn.+Ɔhyew renne wɔn, na owia nso renhye wɔn,+ Efisɛ Nea ohu wɔn mmɔbɔ no bedi wɔn anim,+Na ɔde wɔn bɛfa asuti ho.+ 11 Mɛma me mmepɔw nyinaa adan ɔkwan,Na mama m’akwantempɔn so akɔ soro.+ 12 Hwɛ! Eyinom befi akyirikyiri aba,+Na hwɛ! Eyinom befi atifi ne atɔe aba,Na eyinom befi Sinim asaase so aba.”+ 13 Ɔsoro, bɔ ose; asaase, di ahurusi.+ Momma mmepɔw mfa anigye mmɔ ose.+ Efisɛ Yehowa akyekye ne manfo werɛ,+Na ohu wɔn a wɔrehu amane no mmɔbɔ.*+ 14 Nanso Sion kɔɔ so kae sɛ: “Yehowa apo me;+ Yehowa werɛ afi me.”+ 15 Ɔbea werɛ betumi afi ne ba a otua nufu ano anaa?Ne yam renhyehye no mma ne yam ba anaa? Sɛ mmea yi werɛ befi mpo a, me de, me werɛ remfi wo da.+ 16 Hwɛ! Makyerɛw* wo din agu me nsayam; ɛrempopa. W’afasu wɔ m’anim daa. 17 Wo mma de ahoɔhare bɛsan aba. Na wɔn a wodwiriw wo gui na wɔsɛee wo no befi wo nkyɛn akɔ. 18 Ma w’ani so na hwɛ wo ho hyia. Wɔn nyinaa reboaboa wɔn ho ano.+ Wɔreba wo nkyɛn. Na Yehowa aka sɛ: “Sɛ́ mete ase yi, Wobɛhyɛ wɔn nyinaa te sɛ ataade a ɛyɛ fɛ,Na wode wɔn ato wo kɔn mu sɛnea ayeforo de kɔnmuade to ne kɔn mu no. 19 Ɛwom sɛ wɔsɛee w’asaase, ɛdaa mpan, na ɛdan amamfo,+Nanso afei de, ɛhɔ bɛyɛ ketewa ama wɔn a wɔte hɔ no,+Na wɔn a wɔmenee wo no+ bɛkɔ akyirikyiri.+ 20 Na mma a wowoo wɔn bere a wo mma wui no, wɔbɛka ama woate sɛ,‘Ɛha sua dodo ma me. Ma me baabi wɔ ha ntena.’+ 21 Na wobɛka wɔ wo komam sɛ,‘Hena na ɔwoo eyinom maa me?Efisɛ meyɛ ɔbea a mahwere me mma na meyɛ obonin,Na wotuu me fii m’asaase so kɔe, na mekɔyɛɛ ɔdeduani. Hena na ɔtetee eyinom?+ Hwɛ! Ɛkaa me nko ara,+Enti eyinom fi he?’”+ 22 Nea Awurade Tumfo Yehowa aka ni: “Hwɛ! Mɛma me nsa so akyerɛ amanaman,Na mɛma m’ahyɛnsode* so akyerɛ aman.+ Wobeturu wo mma mmarima wɔ wɔn kokom.*Na wɔde wo mma mmea asi akɔnkɔn aba.+ 23 Ahemfo bɛhwɛ wo,+Na wɔn ahemmaa ama wo nufu. Wɔbɛkotow wo de wɔn anim abutubutuw fam,+Na wɔataforo wo nan ase mfuturu;+Na wubehu sɛ mene Yehowa;Wɔn a wɔde wɔn ho to me so no ani renwu.”+ 24 Wɔn a ɔsabarima akyere wɔn no, obi betumi agye wɔn afi ne nsam anaa?Na wɔn a otirimɔdenfo akyere wɔn no, obi betumi agye wɔn anaa? 25 Nanso nea Yehowa aka ni: “Wɔn a ɔsabarima akyere wɔn mpo, wobegye wɔn afi ne nsam,+Na wɔn a otirimɔdenfo akyere wɔn no, wobegye wɔn.+ Nea ɔne wo di asi no, me ne no bedi asi,+Na megye wo mma. 26 Mɛma wɔn a wɔteetee wo no awe wɔn ankasa honam,Na wɔn ankasa mogya bɛbow wɔn te sɛ nsã* dɔkɔdɔkɔ. Na nnipa* nyinaa behu sɛ mene Yehowa,+W’Agyenkwa+ ne wo Gyefo,+Yakob Tumfo no.”+\n^ Nt., “ɔfrɛɛ me fii yafunu mu.”\n^ Nt., “Ɔde me siee ne nsa nwini ase.”\n^ Anaa “Yehowa bɛma manya atɛntrenee.”\n^ Anaa “nea wobu ne kra animtiaa.”\n^ Ebetumi nso akyerɛ, “nkoko a hwee nni so.”\n^ Anaa “ohu ne mmɔborɔfo mmɔbɔ.”\n^ Anaa “Makurukyerɛw.”\n^ Anaa “me frankaa.”\n^ Anaa “Wɔde wo mma mmarima begu wɔn nsa so aba.”


Bible No Mu Nsɛm Asesa Anaa?\nMasoretfo tɔɔ wɔn bo ase hwɛɛ Bible no so kyerɛw bi\nWɔantumi Ansesa Bible no Mu Nsɛm No\nƆHAW NO: Bible no ansuw, na atamfo nso antumi ansɛe no. Nanso, ebinom a wɔkyerɛɛ Bible no ase ne wɔn a wɔhwɛɛ so kyerɛw bi no bɔɔ mmɔden sɛ wɔbɛsesa emu nsɛm. Sɛ anka wɔbɛma wɔn nkyerɛkyerɛ ne Bible no ahyia no, ɛtɔ mmere bi a na wɔpɛ sɛ wɔsesa Bible no mu nsɛm na ama ɛne wɔn nkyerɛkyerɛ ahyia. Wo de ma yɛnhwɛ nea wɔyɛe no bi:\nBaabi a wɔsom: Afeha a ɛto so mmienu ne nnan A.Y.B mu hɔ no, wɔn a wɔkyerɛw Samariafo Pentateuch no de asɛm bi toaa Exodus 20:17 so. Asɛm no ne “wɔ Aargaareezem. Ɛhɔ na mubesi afɔremuka.” Enti na Samariafo no pɛ sɛ wɔma Kyerɛwnsɛm no foa asɔrefie a wobesi wɔ “Aargaareezem,” anaa Bepɔw Gerisim no so.\nBaasakoro nkyerɛkyerɛ: Wɔkyerɛw Bible no wiei no, anni mfe 300 na obi a ɔkyerɛw Baasakoro ho nsɛm de nsɛm bi kaa 1 Yohane 5:7 ho. Nea ɔde kaa ho no ka sɛ, “na baasa na edi adanse ɔsoro: Agya no, Asɛm no, ne Honhom Kronkron no, na baasa yi yɛ baako.” Ná saa asɛm yi nni nea Bible akyerɛwfo ankasa kyerɛwee no mu. Bible ho nimdefo Bruce Metzger ka sɛ, “efi afeha a ɛto so nsia reba no, wohui sɛ na saa nsɛm no taa pue wɔ nsaano nkyerɛwee a ɛwɔ Tete Latin kasa ne [Latin] Vulgate mu.”\nOnyankopɔn din: Bible nkyerɛasefo pii gyinaa Yudafo atetesɛm bi so sii gyinae sɛ wobeyi Onyankopɔn din afi Kyerɛwnsɛm no mu. Wɔde abodin te sɛ “Onyankopɔn [Onyame]” anaa “Awurade” sii din no ananmu. Bible mu no, wɔde saa abodin yi frɛ Ɔbɔadeɛ, nnipa, nneɛma a wɔsom, ne Ɔbonsam mpo.—Yohane 10:34, 35; 1 Korintofo 8:5, 6; 2 Korintofo 4:4. *\nNEA ENTI A BIBLE NO ANSƐE: Nea edi kan, ɛwom sɛ wɔn a wɔhwɛɛ Bible no so kyerɛw bi no mu binom anyɛ ahwɛyiye anaa wokyinkyim nsɛm no kakra de, nanso na wɔn mu dodow no ara nim adwuma no ani so yiye, na wɔyɛɛ ahwɛyiye paa. Bɛyɛ mfe 501 kosi 1,000 wɔ Yesu wu akyi no, akyerɛwfo kuw bi a wɔfrɛ wɔn Masoretfo hwɛɛ Hebri Kyerɛwnsɛm (Apam Dedaw) a na ɛwɔ hɔ no so kyerɛw bi. Nea wɔkyerɛwee no, wɔfrɛ no Masoretfo nkyerɛwee. Nea ɛbɛyɛ na wɔanni mfomso no, abakɔsɛm kyerɛ sɛ, na wɔkan nsɛmfua ne nkyerɛwde dodow a ɛwɔ nea wɔakyerɛw no mu de toto nea wɔhwɛɛ so kyerɛwee no ho. Sɛ wɔn adwenem yɛ wɔn nãã wɔ nea wɔrehwɛ so akyerɛw bi no ho a, na wɔhyɛ no nsow wɔ wɔn nkrataa no nkyɛn baabi. Ná Masoretfo awe ahinam so sɛ wɔrensesa Bible no mu asɛm biara. Ɔbenfo Moshe Goshen-Gottstein kyerɛwee sɛ, “na wobu Bible mu nsɛm a wɔbɛhyɛ da asesa no no sɛ, bɔne a ɛsõ paa a wɔbɛyɛ.”\nNea a ɛto so mmienu, nsaano nkyerɛwee pii a ɛwɔ hɔ nnɛ no boa Bible ho animdefo ma wotumi hu mmeae a mfomso wɔ. Ɛho nhwɛso ni. Nyamesom akannifo kyerɛkyerɛe mfe pii sɛ, wɔn Bible a ɛwɔ Latin mu no de, edi mũ. Ɛno nti, wɔde atosɛm a yɛaka dedaw a ɛwɔ 1 Yohane 5:7 no kaa ho. King James Version a ɛwɔ Borɔfo mu a agye din mpo no, saa mfomso yi puei wom! Nanso bere a wohuu nsaano nkyerɛwee afoforo no, dɛn na ɛdaa adi? Bruce Metzger kyerɛwee sɛ: “Asɛm [a ɛwɔ 1 Yohane 5:7] no nni tete (Syriac, Coptic, Armenian, Ethiopic, Arabic, Slavonic) nsaano nkyerɛwee no nyinaa mu, gye sɛ Latin deɛ no nko ara.” Wei nti, King James Version a wɔayɛ no foforo ne Bible nkyerɛase afoforo mu no, wɔayi saa asɛm no afi mu.\nChester Beatty P46, Bible mmɛw krataa a wɔkyerɛw no bɛyɛ afe 200 Y.B.\nEnti tete nsaano nkyerɛwee no foa so sɛ Bible mu nsɛm no nsesae anaa? Wohuu Po a Awu Ho Nhoma Mmobɔwee no afe 1947 mu. Saa nhoma mmobɔwee no akyɛ sen Hebri Masoret nkyerɛwee no bɛboro mfe apem. Enti afei na kwan abue sɛ animdefo de Masoret nkyerɛwee no bɛtoto Bible mu nsɛm a ɛwɔ nhoma mmobɔwee no mu ho. Wɔn a wɔhwɛ siesiee Po a Awu Ho Nhoma Mmobɔwee no mu baako kae sɛ, nhoma mmobɔwee baako mu nsɛm “ma yenya adanse a edi mũ a ɛkyerɛ sɛ, Yuda akyerɛwfo a wɔhwɛɛ Bible no so kyerɛw bi bɛboro mfe apem ni no yɛɛ ahwɛyiye paa, na wodii nokware wɔ nea wɔkyerɛwee no mu.”\nChester Beatty yɛ Nhomakorabea a ɛwɔ Dublin, Ireland. Ɛhɔ no, ɛkame ayɛ sɛ wubehu Kristofo Hela Kyerɛwnsɛm (Apam Foforo) no mu nhoma nyinaa a wɔde mmɛw krataa na ɛkyerɛwee. Nea wubehu nso ne nsaano nkyerɛwee pii a wɔkyerɛw no asomafo no wu akyi bɛyɛ mfe 100 wɔ Bible no kyerɛw akyi. Bible asekyerɛ nhoma bi ka sɛ: “Mmɛw nkrataa no ma yenya nsɛm afoforo pii wɔ nsaano nkyerɛwee no ho, ɛsan nso ma yehu sɛ Bible a ɛwɔ hɔ nnɛ no mu nsɛm yɛ pɛpɛɛpɛ.”—The Anchor Bible Dictionary.\n“Yebetumi de ahotoso aka sɛ, tete nhoma foforo biara nni hɔ a, wɔahwɛ so akyerɛw no pɛpɛɛpɛ saa da”\nNEA AFI MU ABA: Tete nsaano nkyerɛwee pii a ɛwɔ hɔ nnɛ no ama Bible mu nsɛm no adi mũ mmom. Sir Frederic Kenyon kyerɛw Kristofo Hela Kyerɛwnsɛm no ho asɛm sɛ: “Nhoma a akyɛ biara nni hɔ a tete nneɛma pii di ho adanse saa da. Na onimdefo nokwafo biara nni hɔ a obegye kyim aka sɛ mfomso wɔ Bible a ɛwɔ hɔ nnɛ no mu.” Onimdefo William Henry Green nso kaa Hebri Kyerɛwnsɛm (Apam Dedaw) no ho asɛm sɛ: “Yebetumi de ahotoso aka sɛ, tete nhoma foforo biara nni hɔ a, wɔahwɛ so akyerɛw no pɛpɛɛpɛ saa da.”\n^ nky. 6 Sɛ wopɛ ɛho nsɛm pii a, hwɛ nhomawa a wɔato din Fa Sua Onyankopɔn Asɛm, kratafa 1-13. Ɛwɔ NHOMA > NHOMAWA afã wɔ www.jw.org/tw.


Ɔkwan a Wɔfa So Gyae Akayɛ | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Latvian Lithuanian Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\nDɛn na ɛma nnipa baanu a wɔaka ntam sɛ wɔbɛdodɔ wɔn ho no tumi yɛ aka bere tiaa bi—anaa nna pii? Ɛyɛ a nea wɔka ne sɛ, ‘Anyɛ yiye koraa no ɛma yegyae akasakasa.’ Nanso, ɛno mma asɛm no ntwa, na mmom ɛsɛe wɔn baanu nyinaa anigye.\nAweredi. Awarefo binom ne wɔn ahokafo yɛ aka de twe wɔn aso. Fa no sɛ ɔbarima bi ayɛ nhyehyɛe sɛ ɔne ne yere bɛyɛ biribi dapɛn awiei nanso wanni kan ne ne yere ansusuw ho. Bere a ɔbea no hui no, ne bo fuwii na ɔka kyerɛɛ ne kunu no sɛ, ɔnnwene ne ho. Okunu no bua see no sɛ ne koma bɛn no dodo. Ɔbea no de abufuw fii adi, na ɛno akyi no, wankasa ne ho bio. Wɔ saa kwan yi so no, nea ɔbea no reka ne sɛ, “Woayɛ ade ma ayɛ me yaw, enti me nso mɛyɛ wo bi atua ka.”\nAkayɛ a wɔde hwehwɛ biribi. Ebinom yɛ aka de hwehwɛ nea wɔpɛ. Sɛ nhwɛso no, fa no sɛ awarefo bi pɛ sɛ wotu kwan, na ɔbea no pɛ sɛ n’awofo ka wɔn ho kɔ. Okunu no mpene so. Ɔka sɛ, “Wo na meware wo, ɛnyɛ w’awofo.” Afei, ɔpatu ne ne yere no yɛ aka, na ɔtwe ne ho fi ne ho susuw sɛ ɛbɛma ɔbea no apene nea waka no so.\nƐwom, sɛ awarefo gyae kasa bere a akasakasa a emu yɛ den asɔre wɔn ntam no a, ɛbɛma wɔn abufuw no abrɛ ase. Sɛ wogyae kasa saa a, ebetumi aboa. Bible ka sɛ, “kommyɛ wɔ ne bere.” (Ɔsɛnkafo 3:7) Nanso sɛ awarefo nam akayɛ so twe wɔn ahokafo aso, anaa wɔde hwehwɛ biribi a, ebetumi atwe asɛm no mu na ɛremma wommu wɔn ho bio. Dɛn na wobɛyɛ na asɛm a ɛte saa anto wo?\nNea edi kan a wubetumi ayɛ ama akayɛ to atwa ne sɛ wubehu sɛ ɛso mfaso sua—na ɛrentumi nni wo haw no ho dwuma ankasa. Nokwarem no, akayɛ betumi ama woate nka sɛ woayɛ biribi atua wo hokafo no ka anaa ahyɛ no ma wayɛ nea wopɛ ama wo. Nanso, so saa na ɛsɛ sɛ wo ne obi a woaka ntam sɛ wobɛdɔ no no di nsɛm? Akwan pii wɔ hɔ a wubetumi afa so asiesie mo ntam.\nDa nhumu adi. Bible ka sɛ, ɔdɔ “bo nhaw no.” (1 Korintofo 13:4, 5) Enti sɛ wo hokafo de abufuw keka nsɛm bi te sɛ “Wɔka biribiara kyerɛ wo a wonte,” anaa “Wo de, daa woka akyi” a, mma wo bo mfuw. Mmom no, hu nea enti a ɔkaa saa. Sɛ nhwɛso no, sɛ ɔka sɛ “Wɔka biribiara kyerɛ wo a wonte” a, ebetumi akyerɛ sɛ “Ɛyɛ me sɛ womfa me nsɛm aniberesɛm.”—Bible nnyinasosɛm: Mmebusɛm 14:29.\nBu wo hokafo no sɛ wo boafo na ɛnyɛ obi a wo ne no resi akan\nBrɛ wo nne ase. Bere a akasakasa rekɔ so no, na emu reyɛ den. Nanso, biribi wɔ hɔ a wubetumi ayɛ de abrɛ akasakasa no ase. Ɔkwan bɛn so? Nhoma bi a wɔato din, Fighting for Your Marriage ka sɛ: “Sɛ wobrɛ wo nne ase na wugye wo hokafo no adwenkyerɛ tom a, ebetumi aboa ma akasakasa abrɛ ase. Mpɛn pii no, nea ehia sɛ woyɛ ara ne no.”—Bible nnyinasosɛm: Mmebusɛm 26:20.\nKa sɛ “yɛn,” nka sɛ “me.” Bible ka sɛ: “Obiara nnhwehwɛ nea eye ma ne nko, na mmom ne yɔnko nso de.” (1 Korintofo 10:24) Sɛ wubu wo hokafo no sɛ wo boafo na ɛnyɛ obi a wo ne no resi akan a, ɛbɛyɛ den sɛ ne nsɛm bɛhyɛ wo abufuw na ɛde akasakasa bɛba mo ntam, na afei wo ne no ayɛ aka.—Bible nnyinasosɛm: Ɔsɛnkafo 7:9.\nAkayɛ ne Bible mu afotu yi nhyia: “Sɛ́ ankorankoro no, mo mu biara nnɔ ne yere sɛ ne ho; na ɔyere de, onnya obu kɛse mma ne kunu.” (Efesofo 5:33) Dɛn nti na wo ne wo hokafo nsi gyinae sɛ, mubetu akayɛ ase wɔ mo aware mu?\n“Nea ne bo kyɛ fuw no nhumu dɔɔso.”—Mmebusɛm 14:29.\n“Sɛ nnyina nni hɔ a, ogya dum.”—Mmebusɛm 26:20.\nTOW BƆƆL NO BRƐOO\nBible ka sɛ: “Momma mo kasa ho mmra nyam bere nyinaa na nkyene mmra mu, na moahu sɛnea ɛsɛ sɛ mubua obiara.” (Kolosefo 4:6) Eyi fa aware ho paa! Sɛ mfatoho no: Sɛ mode bɔɔl redi agoru a, wotow bɔɔl no sɛnea ɛbɛyɛ a onii a wo ne no redi agoru no betumi akyere a ɔmmrɛ ho. Wontow no ahoɔden so sɛnea ebepira no. Sɛ wo ne wo hokafo rekasa a, fa nnyinasosɛm koro no ara di dwuma. Nsɛm a epira a wobɛka no de ɔhaw na ɛbɛba. Enti, kasa brɛoo—na ma ɛho mmra nyam—na ama wo hokafo ahu nea worepɛ akyerɛ.—Efi Nyan! January 8, 2001 mu.


Nea Ɛbɛma Moasan Agye Mo Ho Adi\nƆwɛn-Aban | May 2012\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Croatian Czech Danish Dutch English Estonian Fijian Finnish French Georgian German Greek Gun Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Mongolian Myanmar Norwegian Ossetian Persian Polish Portuguese Punjabi Quechua (Ancash) Quechua (Ayacucho) Quechua (Cuzco) Romanian Russian Samoan Sepedi Serbian Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\nSteve *: “Mansusuw da sɛ Jodi betumi afi m’akyi. Ná minnye no nni bio. Sɛnea ɛhyee me no, na ɛyɛ den paa sɛ mede bɛkyɛ no.”\nJodi: “Ná ɛnyɛ me nwonwa sɛ Steve nnye me nni bio. Edii mfe bebree ansa na ɔregye adi sɛ manu me ho.”\nSƐ OBI hokafo fi n’akyi a, Bible ma ɔhokafo a ne ho nni asɛm no kwan sɛ ɔpɛ a, obetumi agyaa no aware. * (Mateo 19:9) Steve a n’asɛm wɔ soro hɔ no sii gyinae sɛ ɔrennyae aware. Ɔne Jodi nyinaa yɛɛ wɔn adwene sɛ wɔremma aware no ngu. Nanso ankyɛ na wohui sɛ ɛnyɛ ɛno ara ne sɛ wɔbɛtena dan koro mu. Adɛn ntia? Sɛ yetie nea wɔkae no a, yehu sɛ nokware a Jodi anni nti, na wonnye wɔn ho nni bio. Nanso sɛ awarefo ani begye wɔ aware mu a, ɛsɛ sɛ wogye wɔn ho di; enti na wɔwɔ adwuma yɛ.\nSɛ wo hokafo afi w’akyi na mo nyinaa reyɛ nea mubetumi biara na aware no angu a, monkae sɛ ɛrenyɛ mmerɛw. Sɛ asɛm no da adi a, mfiase no de, ɛbɛyɛ den paa. Nanso ebetumi ayɛ yiye! Mobɛyɛ dɛn asan agye mo ho adi bio? Bible mu afotu a nyansa wom no betumi aboa mo. Momma yɛnhwɛ nyansahyɛ anan a edidi so yi.\n1 Munni Mo Ho Nokware.\nƆsomafo Paulo kyerɛwee sɛ: “Afei a moayi nkontompo agu yi, mo mu biara nka nokware nkyerɛ ne yɔnko.” (Efesofo 4:25) Sɛ wudi atoro anaa wode nsɛm bi sie anaasɛ woyɛ dinn a, ɛremma wo hokafo nnye wo nni. Enti sɛ woreka asɛm biara a, ka emu nokware nyinaa.\nSɛ asɛm no si foforo a, ebia ɛbɛhaw wo ne wo hokafo no sɛ mobɛka ho asɛm. Nanso twa ara na etwa sɛ mowae asɛm no anim. Mubetumi asi gyinae sɛ ɛnyɛ biribiara a ɛkɔɔ so na mobɛka ho asɛm, nanso ɛrenyɛ papa sɛ mobɛka sɛ moremmɔ so koraa. Jodi a yɛafa n’asɛm aka dedaw no ka sɛ: “Mfiase no na ɛyɛ me den paa sɛ mɛka ho asɛm na na ɛyɛ me aniwu mpo. Ná ɛyɛ me yaw paa sɛ mayɛ biribi a ɛte saa, enti na mempɛ sɛ ɛbɛba m’adwene mu mpo.” Nanso m’ano a meka toom no kɔfaa ɔhaw bae. Adɛn ntia? Steve ka sɛ: “Esiane sɛ na Jodi mpɛ sɛ ɔbɛka nea wakɔyɛ no ho asɛm nti, ɛma minyaa adwene sɛ obetumi akɔyɛ bio.” Bere a Jodi rekaakae nea esii no, ɔkae sɛ: “Asɛm no a mampɛ sɛ mɛbɔ so no maa ɛyawdi no kyɛe.”\nSɛnea ɛte biara no, sɛ wo hokafo fi w’akyi a, ɛho asɛm ka bɛyɛ yaw. Paul fii ne yere Debbie akyi ne n’adwumam kyerɛwfo kɔdae, na Debbie ka sɛ: “Nsɛm pii baa me tirim. Ɛyɛɛ dɛn? Adɛn nti koraa na ɔyɛɛ saa? Nkɔmmɔ bɛn na na wɔbɔ? Asɛm no bubuu me, na amfi me tirim da, enti ɛrekyɛ no mpo na nsɛm bebree reba me tirim.” Paul ka sɛ: “Ɛtɔ mmere bi na me ne Debbie reka ho asɛm a, na abufuw aba, na ntease wom sɛ ɛbaa saa. Ɛba saa a, obiara pa ne yɔnko kyɛw. Esiane sɛ obiara tumi kaa nea ɛwɔ ne komam nti, yɛn ntam yɛɛ kama.”\nSɛ moreka nea asi no ho asɛm a, ɛbɛyɛ dɛn na moatumi atew abufuw no so? Kae sɛ nea ehia paa ne sɛ mubesua biribi afi asɛm a asi no mu na moasan ahyɛ aware no mu den, na ɛnyɛ sɛ wode bɛtwe wo hokafo no aso. Enti bere a Chul Soo fii ne yere Mi Young akyi no, nea wɔyɛe ne sɛ wɔhwehwɛɛ mu hwɛe sɛ na biribi nkɔ yiye wɔ wɔn ntam nti na ɛbaa saa anaa. Chul Soo ka sɛ: “Mibehui sɛ na m’ankasa me nneɛma bi gye me bere dodo. Ná nkurɔfo nsɛm hia me dodo, na na mepɛ sɛ meboa obiara. Mede me bere nyinaa maa afoforo. Enti na minnya bere mma me yere.” Ɛno a Chul Soo ne Mi Young hui no boaa wɔn ma wɔyɛɛ nsakrae, na akyiri yi ɛmaa wɔn aware no yɛɛ yiye.\nSƆ EYI HWƐ: Sɛ wo na woafi wo hokafo akyi a, mfa asɛm no nhyɛ obiara, na nka sɛ mfomso no fi wo hokafo. Gye tom sɛ woanyɛ no yiye, na wo ara na woakɔfa ɔhaw no aba. Sɛ wo nso na wo hokafo ayɛ wo bɔne a, nteɛteɛm ngu no so, na nnidi no atɛm. Sɛ woankasa basabasa ankyerɛ wo hokafo a, ɛbɛhyɛ no nkuran ama waka nea ɛwɔ ne komam nyinaa.—Efesofo 4:32.\n2 Mommom Nni Ho Dwuma.\nBible ka sɛ: “Baanu ye sen obiakofo.” Adɛn ntia? “Efisɛ wonya wɔn brɛ so akatua pa. Sɛ obiako hwe ase a, nea ɔka ne ho no bɛma no so.” (Ɔsɛnkafo 4:9, 10) Saa asɛm no yɛ nokware titiriw bere a morebɔ mmɔden sɛ mobɛsan agye mo ho adi no.\nSɛ moka bom di ho dwuma a, wo ne wo hokafo betumi asan agye mo ho adi. Nanso ɛsɛ sɛ mo baanu nyinaa de yɛ mo adwene sɛ moremma aware no ngu. Sɛ obiara yɛ sɛ ɔno nko ara de n’adwene bedi ho dwuma a, ɛde ɔhaw pii mmom na ɛbɛba. Ɛsɛ sɛ muhu sɛ ɛyɛ mo baanu asɛm.\nSaa na Steve ne Jodi huu asɛm no. Jodi ka sɛ: “Egyee bere nanso me ne Steve ka boom sɛ yɛbɛma yɛn aware no agyina. Misii me bo sɛ meremma no nni awerɛhow saa bio da. Ɛwom sɛ na Steve redi yaw de, nanso ɔbɔɔ mmɔden sɛ ɔremma aware no nsɛe. Da biara, na meyɛ nneɛma bi ma no hu sɛ meremfi n’akyi bio na ɔno nso kɔɔ so kyerɛe sɛ ɔdɔ me. Saa a ɔyɛe no aboa paa, na me werɛ remfi da.”\nSƆ EYI HWƐ: Wo ne wo hokafo nka mmom nyɛ mo aware no ho adwuma na ama moasan agye mo ho adi.\n3 Yɛ Nsakrae.\nYesu bɔɔ n’atiefo kɔkɔ wɔ awaresɛe ho, na ɔde afotu yi kaa ho sɛ: “Sɛ w’aniwa nifa reto wo hintidua a, tu na tow kyene.” (Mateo 5:27-29) Sɛ wo na woayɛ wo hokafo bɔne a, nneyɛe ne suban bɛn na wohwɛ a ɛsɛ sɛ wutu anaa wotow kyene na mo aware no atumi agyina?\nOnipa a wo ne no sɛee aware no de, ɛyɛ ade a ɛda hɔ sɛ wo ne no betwa biribiara mu. * (Mmebusɛm 6:32; 1 Korintofo 15:33) Paul a yɛafa n’anom asɛm aka dedaw no sesaa bere a ɔde kɔ adwuma ne ne telefon nɔma sɛnea ɛbɛyɛ a ɔne ɔbea biako no rennya nkitahodi biara bio. Nanso nea Paul yɛe no nyinaa antumi ansiw ɔbea no kwan. Esiane sɛ na Paul ani abere sɛ ɔbɛma ne yere asan agye no adi nti, ogyaee adwuma no koraa. Afei nso ɔde ne telefon too baabi, na sɛ ohia telefon a, ne yere de na na ɔde yɛ adwuma. Nea ɔyɛe yi nyinaa, mfaso bi aba so anaa? Ne yere Debbie ka sɛ: “Mfe asia atwam, na ɛwom ara a etumi yɛ me sɛ anhwɛ a ɔbea no bɛsan ahwehwɛ n’akyi kwan. Nanso seesei de, migye di sɛ Paul rentɔ sɔhwɛ mu bio.”\nSɛ wo na wufii wo hokafo akyi a, ebia ebehia sɛ wosesa wo suban nso. Ebia na woyɛ obi a ɔtaa ne mmea anaa mmarima di agoru te sɛ nea w’ani gye wɔn ho, anaasɛ wotaa twa ɔbarima anaa ɔbea foforo bi ho mfonini wɔ w’adwene mu. Sɛ ɛte saa a, ɛnde yi “nipasu dedaw no ne ne nneyɛe” gu. Yi suban dedaw no gu na fa suban pa a ɛbɛma wo hokafo agye wo adi. (Kolosefo 3:9, 10) Sɛnea wɔtetee wo nti, ɛyɛ den ma wo sɛ wobɛyɛ biribi de akyerɛ wo dɔ anaa? Sɛ ne yɛ nyɛ mmerɛw mma wo mpo a, mfɛre sɛ wobɛyɛ biribiara a wubetumi de akyerɛ sɛ wodɔ wo hokafo, na wudwen ne ho. Steve ka sɛ: “Ná Jodi taa so me mu de kyerɛ ne dɔ, na na ɔtaa ka kyerɛ me sɛ ‘medɔ wo.’”\nAhyɛase no de, da biara nea wobɛyɛ no, ɛsɛ sɛ woka ho asɛm kyerɛ wo hokafo. Mi Young a yɛaka ne ho asɛm no ka sɛ: “Ná Chul Soo bɔ mmɔden sɛ da biara ɔbɛka biribiara a ɛkɔɔ so akyerɛ me. Nneɛma nketenkete a ɛho nhia biara mpo, na ɔka kyerɛ me sɛnea ɛbɛyɛ a mehu sɛ ɔmfa biribiara nsie me.”\nSƆ EYI HWƐ: Ɛyɛ a, mo mu biara mmisa ne yɔnko nea ɔyɛ a ɛbɛma wagye no adi kɛse. Monkyerɛw nto hɔ na afei monyɛ ho adwuma. Bio nso, monhwɛ nneɛma a mubetumi ayɛ abom na momfa nka nea moyɛ no daa no ho.\n4 Munhu sɛ Ebegye Bere Kakra.\nƐnsɛ sɛ mopere mo ho ka sɛ afei de biribiara asan asi ne dedaw mu. Mmebusɛm 21:5 bɔ yɛn kɔkɔ sɛ: “Obiara a ɔpere ne ho de, ohia na ebehia no.” Ebegye bere, ebi mpo a, mfe bebree ansa na obiara agye ne yɔnko adi bio.\nSɛ wo na wo hokafo afi w’akyi a, te ase sɛ ebegye bere kakra ansa na biribiara afi wo mu. Mi Young ka sɛ: “Bere bi a atwam no, na minhu nea enti a sɛ ɔbea bi kunu fi n’akyi a ɔrentumi mfa nkyɛ no. Ná mente ase sɛ obetumi afa ho abufuw akyɛ saa. Nanso bere a me kunu fii m’akyi no, ɛhɔ na metee ase sɛ ɛyɛ den sɛ obi de bɛkyɛ.” Ebetumi agye bere ansa na obi de ne hokafo bɔne akyɛ no na wasan agye no adi.\nNanso Ɔsɛnkafo 3:1-3 ka sɛ “ayaresa nso wɔ ne bere.” Mfiase no ebia ɛbɛyɛ wo sɛ wo ne wo hokafo nnyae nkɔmmɔ bɔ. Nanso sɛ woyɛ saa ma ɛka hɔ a, ɛremma wo ne wo hokafo no nnye mo ho nni bio. Nea ɛbɛma moasiesie mo ntam no, fa wo hokafo bɔne kyɛ no, na ka wo komam nsɛm kyerɛ no ma no nhu sɛ wode ne bɔne akyɛ no. Ma ɛnyɛ mmerɛw mma wo hokafo nso sɛ, sɛ n’ani na agye oo, sɛ biribi na ɛhaw no oo, ɔbɛka akyerɛ wo.\nNnwen nneɛma a ɛbɛma ne ho ayɛ wo ahi. Yere wo ho di menasepɔw biara so. (Efesofo 4:32) Sɛ wudwinnwen nea Onyankopɔn ankasa yɛe ho a, ebetumi aboa wo. Bere a n’asomfo a wɔwɔ tete Israel twee wɔn ho fii ne ho no, ɛyɛɛ no yaw paa. Yehowa Nyankopɔn de ne ho mpo totoo obi a ne yere anaa ne kunu afi n’akyi. (Yeremia 3:8, 9; 9:2) Nanso ‘wamfa anhyɛ ne mu daa.’ (Yeremia 3:12) Bere a ne nkurɔfo no nuu wɔn ho nokwarem na wɔsan baa ne nkyɛn no, ɔde wɔn bɔne kyɛɛ wɔn.\nAwiei koraa no, sɛ mo baanu nyinaa gye tom sɛ yiye atɔ yiye wɔ mo aware no mu a, afei obiara remmɔ hu bio. Ɛba saa a, mubetumi de mo adwene asi nneɛma foforo so mmom sen sɛ anka mubedwinnwen nea ɛbɛma aware no agyina ho. Ɛno mpo no, ɛwom ara a, mubetumi atena ase ahwɛ sɛ biribiara rekɔ yiye anaa. Mommfa no sɛ nneɛma rekɔ yiye nti ɛno ara ne no. Sɛ bibiri kɔtwe asɛm no ho biribi ba a, munni ho dwuma; afei nso obiara mma ne yɔnko nhu sɛ ɔwɔ hɔ ma no.—Galatifo 6:9.\nSƆ EYI HWƐ: Sɛ́ anka mubenya adwene sɛ mopɛ sɛ mupagyaw mo aware no si hɔ bio sɛ kan no, momfa no sɛ afei na moaware foforo a morehyɛ aware no mu den.\nEbetumi Ayɛ Yiye\nSɛ ɛto nea ɛyɛ den a, monkae sɛ Onyankopɔn na ɔhyehyɛɛ aware. (Mateo 19:4-6) Ɛno nti obetumi aboa mo ama mo aware no ayɛ yiye. Awarefo a yɛaka wɔn ho asɛm no nyinaa de Bible mu afotu pa no dii dwuma ma enti wɔatumi ayɛ wɔn aware no yiye.\nBɛboro mfe 20 ni a asɛm kɛse no sii Steve ne Jodi aware mu. Bere a Steve reka nea ɛyɛe a wɔn aware no tumi gyinae ho asɛm no, ɔkae sɛ: “Yefii ase ne Yehowa Adansefo suaa Bible, na saa bere no na yetumi yɛɛ nsakrae kɛse. Wɔboaa yɛn paa. Ɛno na ɛma yetumi dii ɔhaw no ho dwuma.” Jodi ka sɛ: “Ɛyɛ me anigye paa sɛ yɛampa abaw wɔ ɔhaw bere no mu. Bible a yɛboom suae ne yɛn ho mmɔden a yɛbɔe nti, seesei anigye aba yɛn aware mu.”\n^ nky. 3 Wɔasesa edin ahorow no.\n^ nky. 5 Nyan! a ɛbae April 22, 1999 no kratafa 5, 6 ne August 8, 1995, kratafa 10 ne 11 no betumi aboa obi ama wahu gyinae a obesi.\n^ nky. 17 Sɛ ɛkɔba sɛ wuntumi nkwati onipa no koraa (te sɛ obi a wo ne no wɔ adwuma mu) a, ɛnde bere a ɛho hia nkutoo na ɛsɛ sɛ muhyia. Bere biara a mubehyia no, hwɛ hu sɛ nnipa wɔ hɔ, na ma wo hokafo nso nhu biribiara a ɛrekɔ so.\nBere a me hokafo fii m’akyi no, dɛn nti na meyɛɛ m’adwene sɛ merennyae aware?\nNneɛma pa bɛn na mihu wɔ me hokafo ho seesei?\nAnsa na me ne me hokafo reware no, nneɛma nketenkete bɛn na meyɛ de kyerɛe sɛ medɔ no, na ɛbɛyɛ dɛn na matumi ayɛ saa bio?\nNya Ahofama wɔ W’aware Mu\nDɛn na ɛma aware sɔ? Dɛn na ɛsɛe aware? Wobɛyɛ dɛn ama w’aware ayɛ den?\nShare Share Nea Ɛbɛma Moasan Agye Mo Ho Adi\nw12 5/1 kr. 12-15\nMomma Yemmisa Yesu\nYesu Buu Amanyɔsɛm Dɛn?\nƐnnɛ, Dɛn na Ɛsɛ sɛ Kristofo Yɛ?\nKristofo Nkyerɛkyerɛ Ka Ɔmanfo Asetena Dɛn?\nGyidini Nokwafo ne Ɔman Ba Pa—Yɛbɛyɛ Dɛn Ayɛ Abien no Nyinaa?\nNEA ƐMA ABUSUA NYA ANIGYE Nea Ɛbɛma Moasan Agye Mo Ho Adi\nDɛn Ne Asɛmpa a Ɛfa Nyamesom Ho?\nKristofo Dii Amanyɔsɛm wɔ Asomafo no Bere so Anaa?\nWopɛ Daakye a Ɛyɛ Papa?—Wobɛyɛ Dɛn Anya?\nBible Mmere Mu—Okuafo\nƆyɛ Wɔn a Wɔsom No Nyinaa Katuafo\nText Baabi a wubetumi atwe nneɛma akenkan ƆWƐN-ABAN May 2012\nShare Share ƆWƐN-ABAN May 2012\nƆWƐN-ABAN May 2012\nNea Bible Ka Fa Awaresɛe Ho\nSɛnea Wɔde Mfomso Firi


Wo fi ɔwԐn aban ahyehyԐde no mu - na woakɔ Ԑhe? | Yehowa Adansefo\nLanguages Twi Yehowa Adansefo Wo fi ɔwԐn aban ahyehyԐde no mu - na woakɔ Ԑhe?\nSaa ate nka yi nyinaa yԑ nsԑm a ԑtaa to ankorankoro a wofii Ɔwԑn Aban Ahyehyԑde a ɔhyԑ wɔn abrabɔ so no mpofirim. Sԑ nsԑm yi fa woho a, ԑnde hu sԑ ԑyԑ wo nko.\nAnaasԑ woyԑ obi a woda so wɔ Yehowa Adansefo Ahyehyԑde no mu a wosusuw ho sԑ wobegyae anaa woani nnye nanso wosuro sԑ wobefi Ahyehyԑde no mu, efisԑ wodwennwen sԑ “Hena nkyԑn na yԑnkɔ? Ɔwԑn Aban Asafo nkutoo na ɔwɔ daa nkwa nsԑm”. Asafo no ankasa ama woanya saa nsusuwii denam ɔsom ahorow a woakasa bɔne afa wɔnho ma nti ɔka sԑ:\n“sԑ yԑhwԑ kyerԑwtohɔ a ԑne sԑ “Akoa Nokwafo ne Ɔbadwemma Ahyehyԑde anya wɔ mfe Ɔha a atwam no a ԑma yԑtumi hu nokwasԑm a Petro kae bere a Yesu bisae wɔn sԑ (Asomafo) mopԑ sԑ mofi me nkyԑn kɔ anaa, “Hena nkyԑn na yԑnkɔ? (Yohane 6:66-69). Akyinnye biara nni hɔ, Yԑn nyinaa hia mmoa ama yԑatumi yԑate Bible no ase, na yԑrennya kyerԑwnsԑm mu akwankyerԑ a yehia no wo Akoa Anokwafo ne Ɔbadwemma Ahyehyԑde no akyi”.-Ɔwԑn Aban February 15, 1981, kratafa 19.\nSaa nsԑm yi ho adwennwen na ԑma ԑyԑ den sԑ Yehowa Adansefo bԑtwe wɔnho afi Ahyehyԑde no ho, na ebinom fam no ԑma wɔn adwene tu fra, na mpo ԑyԑ hu ma wɔn a wɔrefi Ahyehyԑde no mu. “Hena nkyԑn na yԑnkɔ? Obiara nni hɔ! eyi yԑ mmuae a Asafo no de awurawura Adansefo no mu mpԑn pii. Yԑn Ahyehyԑde ne Ɔkwa koro, Nokware koro no ne Nkwa no.\nNanso, bere a Ɔkyerԑ sԑ ɔne Nokware no, Ɔwԑn Aban Asafo no reyi yԑn asotire wɔ Onipa a yebetumi akɔ ne nkyԑn. Adwene a ԑwɔ kyerԑwnsԑm yi mu a wɔka fa wɔnho no yԑ nea ԑfa Yesu Kristo, Onyankopɔn Ba no ho ankasa. Yesu ne Onnii a na N’akyidifo no ԑrekasa akyerԑ no sԑ “Awurade Hena nkyԑn na yԑnkɔ? Wo na wowɔ daa nkwa nsԑm na yԑagye adi na yԑabehu sԑ wone Ɔkronkronni a Ofi Onyankopɔ nkyԑn”-Yohane 6:68-69 Wiase Foforo Nkyerԑase-WFN. Ԑnyԑ Ahyehyԑde na na wɔreka ho asԑm. Afei “Nokware no” nnyԑ Ahyehyԑde nso. Kyerԑwnsԑm ada no adi sԑ Yesu ankasa ne “Ɔkwan no ne Noware no ne Nkwa no”. (Yohane 14:6 Modern Language Bible) Sԑ Adansefo no, wɔkyerԑԑ yԑn sԑ ԑsԑ sԑ nnipa “ba Yehowa Ahyehyԑde no mu ama woanya nkwagye” (Ɔwԑn Aban November 15:1981), nanso Yesu ankasa kaee sԑ “Obiara mma Agya no nkyԑn gyesԑ ɔnam me so”.(Yohane 14:6). Asafo no kyerԑ yԑn sԑ “ Nokware Nimdeԑ” ho hia, nanso Yesu kae kyerԑԑ Farasifo sԑ “Morehwehwԑ kyerԑwnsԑm no mu efisԑ modwenee sԑ saayԑ no mubenya daa nkwa nanso eyinom na edi me ho adanse. Nanso mompԑ sԑ moba me nkyԑn na moanya nkwa”(Yohane 5:39-40 WFN) Enti, dԑn ne Aba ԑwᴐ nsԑm no mu? Aba ԑwɔ nsԑm no ho ni “Ɔkwan no a ԑde kɔ nkwagye mu a Yesu pae mu kae no nnyԑ Ahyehyԑde bi a obi bԑdɔm anaasԑ Nokware Nimdeԑ a obenya- ԑwom sԑ eyi ho hia de. Ԑsԑ sԑ nkurɔfo ba Yesu nkyԑn tēē. Wɔ apam foforo nhyehyԑe no ɔkwan foforo biara nni hɔ aa ԑkɔ Agya no nkyԑn gyesԑ ɔnam Yesu so.\nFa Yudafo nneԑma nhyehyԑe dedaw no toto Ɔwԑn Aban Asafo no ho nnԑ. Na Yudafo no ne Yehowa wɔ abusuabɔ soronko bi esiane hokwan a wonyae sԑ Yesrael man mufo, ne kyerԑwnsԑm no a wosuae ne Onyankopɔn mmara wodii so no. Saa ara na Yehowa Adansefo nnԑ nso ka sԑ wone Onyankopɔn wɔ abusuabɔ soronko esiane hokwan a woanya ne Ɔwԑn Aban Asafo rebɔ, ne ne nhoma ahorow a woatintim a wosua ne Onyankopɔn mmara a wobedi so (sԑnea Asafo akyerԑkyerԑԑ). Ɔwԑn Aban Asafo kɔso ara ne Yudafo nhyehyԑe di nsԑ na wɔpɔw nhyehyԑe foforo ԑnam Yesu Kristo so na ԑde yԑnkɔ Onyankopɔn nkyԑn.\nOnyankopɔn somaae ne Ba no baae asase so sԑ ɔma “Apam foforo nkɔmhyԑ a ԑwɔ Yeremia Ti 31no nya ne mmamu. Wɔ Apam foforo yi ase no wɔn nyinaa behu Me-Yehowa) efi akumaa so kosi ɔkԑse so, Yehowa anom asԑm ni. “Efisԑ Mede wɔn mmarato befiri wɔn ne wɔn bɔne merennkae bio”(Nkyekyem 34 WFN) Nnipa abɔnefo nyinaa mpo tuutuufo ne towgyefo akohwifo bae Yesu nkyԑn na wonyae bɔne fafiri. Wɔn bɔne fafiri no yɔ kwa, ԑnyԑ wɔn nnwuma pa bi nti. Eyi hyԑԑ Yuda ɔsom akannifo a na wɔpԑ sԑ nkurɔfo no hwehwԑ trenee abrabɔ denam nhyehyԑe a wode agu wɔn akwan mu. Nanso wɔn a wogyee Yesu toom sԑ wɔn Agyenkwa ani gyee mmoroso sԑ wɔn bɔne adesoa afi wɔn so.\nBɔne fafiri akyi no, Yeremia 31:34 nkɔmhyԑ no kae nso sԑ “wɔn nyinaa behu Me-Yehowa, efi wɔn mu akumaa so kosi ɔkԑse so Yehowa anom asԑm ni. Eyi nnyԑ nhomasua a ԑma obi nya Onyankopɔn ho “Nimdeԑ” anaasԑ Onyankopɔn ho nsԑm bebree a obi nim na mmom Onyankopɔn Nipa a wobehu ankasa. Ɔkwan bԑn so? Denam Onyankopɔn Ba, Yesu Kristo a wone no benya abusuabɔ da biaara da no so. Bere a Filipo bisae sԑ ɔpԑsԑ ohu Agya no, Yesu buae sԑ “Mene mo atena bere tenten yi nyinaa, nanso Filipo wunnya nhuu Me? Nea wahu me no ahu Agya no” (Yohane 14:9 WFN)\nWɔn a wɔne Yesu wɔ abusuabɔ -Ɔno a ɔyԑ Agya no sԑso (Hebrifo 13:3) betumi ahu Onyankopɔn wɔ ɔkwan soronko a ԑyԑ fekuwbɔ a wɔn a wɔhwehwԑ kyerԑwnsԑm no mu kԑkԑ ntumi nya, sԑnea Farasifo no nyԑԑ (Yohane 5:39) Ԑte sԑ nsonsonoe a ԑda onipa a wɔasua biribiara a ԑfa Amerika Ɔmampanyi ho ne ɔfoforo a wonnsuae ne ho hwee na mmom ɔne Ɔmampanyi no bɔ “golf” memeneda biara na Onim no sԑ adamfo. “Yehowa a yebehu no sԑnea Yeremia hyԑe ho nkɔm no yԑ te sԑ saa abusuabɔ no a owura no ne Ɔmampanyi nyae no. Onyankopɔn a ԑnam ne Ba no so a yԑne no benya ankorankoro abusuabɔ.\nBio nso na Yeremia nkɔmhyԑ no nnyԑ Apam foforo mma afeha no mu nnipa ketewaa bi, mmom no na ԑno bԑyԑ Onyankopɔn kwan a Ɔne adesamma bedi nsawɔso. Bere a wokumii Yesu no, n’asuafo no suroe sԑ eyi ama wᴐne Onyankopɔn abusuabɔ a ԑnam ne Ba no so to atwaa. Nanso, na wonnim sԑ ԑnte saa. Yesu nyanee bae nkwa mu bio nnansa akyi no, Ɔbԑhyԑԑ ɔne n’akyidifo no ntam abusuabɔ no den, na afei ɔtrԑwee saa abusuabɔ no mu maa nnipa afoforo. Sԑ nhwԑso no, Paulo ne Onyankopɔn abusuabɔ denam ne Ba ne so no fii ase bere a Yesu yii no ho adi kyerԑԑ no wɔ Damasko kwan so, Na eyi nnyԑ Paulo ne Onyankopɔn Ba no nkitahodi a etwa to, na na ԑyԑ mfiaseԑ kԑkԑ. Mmere bi akyi no Paulo kae mpԑn bi a “Awurade no gyinaae ne nkyԑn maa n’ahoɔden” (2Timoteo 4:17 WFN) bio nso bere a Paulo kae kyerԑԑ Awurade wɔ “nsoԑԑ a ԑwɔ ne honam no (2 Korintofo 12:8-9). Sԑ Yudani a ɔyԑ nsi no , Paulo ne Onyankopɔ anya abusuabɔ dedaw nanso wɔ akyirikyiri. Seesei, sԑ Kristoni no woahu Onyankopɔn ankasa.\nStefano huu Yesu wɔ anisoadehunu mu bere a wogyinae asԑnnibea no. Mmere bi akyi a wodii n’asԑm wiei no akasakasa bae ma anti wohwimii no baa kurow no abɔnten no, Stefano sufrԑԑ Yesu. “Na bere a woresiw Stefano abo no, ɔbɔe mpae sԑ Awurade Yesu wɔ nsa na mede me kra mehyԑ. Afei ɔkotowee de nusu teԑԑm denneennen sԑ “Awurade fa wɔn bɔne so asotwe firi wɔn. (Asomafo Nnwuma 7:59 RSV) Adanse biara nni hɔ a ԑkyerԑ sԑ anisoadehunu a onyae kan no san daa adi bio, mmom no Stefano ne Yesu nyaae abusuabɔ ama enti anyԑ den koraa sԑ obesu afrԑ Yesu\nSo na Paulo ne Stefano yԑ nnipa a wɔda nsow wɔ Yesu a wɔne no nyaae saa nkitahodi no maa ne saa nti wotumii frԑԑ Yesu? Ԑnte saa koraa. Efisԑ Paulo kae Kristofo ho asԑm sԑ wɔn a wɔwɔ baabiara a wɔbɔ Awurade Yesu Kristo din” (1 Korintofo 1:2 WFN)\nYesu hyԑe n’asuafo no bɔ sԑ Ɔne wɔn benya abusuabɔ ԑte saa, bere a ɔkae sԑ “beae baanu anaa baasa behyiam wɔ ne din mu no na ɔwɔ wɔn mfinimfini” (Mateo 18:20 WFN). Nokwasԑm no, yԑwɔ Yesu bɔhyԑ a ԑne sԑ “nea ɔdɔ Me no M’agya nso bԑdɔ no, na me nso mԑdo no na mayi meho adi akyerԑ no afei nso M’agya bԑdɔ no na yԑbԑba ne nkyԑn ne no atraae” (Yohane 14:21-23 WFN). Living Bible no kaa no tiawa sԑ “sԑ Mԑba nkwa mu bio a ....mԑyi meho adi akyerԑ wɔn a wɔdɔ me na wodi m’asԑm so. Agya no bԑdɔ wɔn nso, na yԑbԑba ne no atraa” (Yohane 14:20-23).\nYesu nnyi ne ho adi nkyerԑ nkurɔfo wɔ petee mu, sԑnea oyii ne ho adi kyerԑԑ Paulo wɔ Damasko kwantempɔn so no. Mmom ԑda adi wɔ ɔkwan a wɔayԑ ho nkyerԑkyerԑmu wɔ Galatifo 4:6. “Onyankopɔn asomaa ne Ba no Honhom ahyԑ yԑn komam a ԑteԑԑm “Abba! Agya!” (Revised Standard Version)\nMfiase no na misuro sԑ mԑbԑn Onyankopɔn wɔ mpaebɔ mu aka me bɔne akyerԑ no na masrԑ Yesu sԑ ɔmԑtena me komam sԑ m’agyekwa ne m’awurade. Esiane Ɔwԑn Aban ntetee a minyaae nti, na misuro sԑ mԑnya honhom fī. Nanso me kenkanee Yesu nsԑm a ԑwɔ Luka 11:10-13 “Efisԑ obiara obisa no onya, nea ɔhwehwԑ no hu, ne nea ɔbom no wobue no. Mo mu agya bԑn na saa ne ba bisa no apataa a, sԑ anka ɔbԑma no apataa no ɔde ɔwɔ anaasԑ obisa no kesua a ɔbԑma no akekantwԑre? Sԑ mo a moyԑ abɔnefo nim sԑnea mode akyԑde pa ma mo mma a, mpԑn ahe na mo Agya remmfa Honhom Kronkron mma wɔn a wobisa No! ”Ne saa nti, mibɔe mpae maa Yesu bԑtraae me komam. Mihuu Galatifo 4:6 mmamu wɔ m’asetram na mebehuu Onyankopɔn sԑ m’agya wɔ ɔkwan a minnim da.\nEnti, Kristofo kyerԑwnsԑm Asԑmpa no a Yeremia TI 31 hyԑԑ nkɔm faa Apam foforo ho nnyԑ gyidi foforo anaa Onyankopɔn ho Nimdeԑ a ԑsԑ sԑ Kristofo suaa. (ԑwom sԑ Ɔwԑn Aban gyidi no bi ba ara kwa). Mmom no, ԑyԑ nkwagye a ԑyԑ asetra kwan foforo mprempren a abɔde foforo a esiane awo foforo adom ara kwa so ne Honhom foforo a ɔhyԑ yԑn mᾱ wɔ yԑn nkwa nna nyinaa.\nYesu de abrabɔ kwan foforo too gua bere a ɔkasae kyerԑ Nikodemus sԑ “Nokware Nokware, Mika akyerԑ wo, gyesԑ wɔwo obi foforo ԑnte saa ontumi nhu Onyankopɔn Ahenni. Gyesԑ obi nya nsu ne Honhom asubɔ ԑnte saa ontumi nnkɔ Onyankopɔn Ahenni mu. Nea ɔhonam woo no yԑ ɔhonam, ԑnna nea Honhom awo no yԑ Honhom . Mma eyi nnyԑ mo nwonwa, ԑsԑ sԑ wɔwoo wo foforo”(Yohane 3:3-7 KJV)\nWɔn a wɔwɔ Apam foforo no mu anya saa Awo foforo no. “Mo, afei, ԑnyԑ honam sintɔ na edi mo so na Honhom, efisԑ sԑ Onyankopɔ Honhom te mo mu a. Na sԑ Obi nni Yesu Kristo Honhom a ɔnyԑ Kristo dea. Sԑ Kristo te wo mu a, wo nipadua awu esiane bɔne nti, nanso wo Honhom no te nkwa mu denam treneeyԑ. Bio nso sԑ Honhom a enyanee Yesu fii owu mu no te wo mu a, Nea Onyanee Kristo fii owu mu no nso bԑma wo nkwa wɔ owu nipadua yi denam ne Honhom a ԑte wo mu so....Wɔn a Onyankopɔn Honhom kyerԑ wɔn kwan no wɔn na wɔyԑ Onyankopɔn mma. Efisԑ moannya Honhom a ԑma moyԑ akoa ma osuro, na mmom woanya Honhom a ama moayԑ mma. Enti yԑteԑԑm sԑ “Abba, Agya” Honhom no ankasa di yԑn ho adanse sԑ yԑyԑ Onyankopɔn mma”(Romafo 8:9-11, 14:16 NIV)\nSԑ wᴐwo wo foforo a woyԑ akokoaa wɔ Kristo mu, na sԑnea abofra a otutu tataa hwe ase bere a ɔresua nantew no, saa ara na Honhom mu nantew te. Nanso Agya no bԑboa wo ama woanyin sԑ akokoaa. Wobenya asԑm no ho anigyina na afei Honhom no bԑkyerԑkyerԑ wo ama woakenkan. Na wobehu penpen sԑ Yesu ntumi nnyԑ abɔde a ɔyԑ ɔbɔfo sԑnea Ɔwԑn Aban kyerԑkyerԑԑ, nanso ɔyԑ sԑnea okyinnye gyefo Toma awiei koraa gyee toom sԑ “M’awurade ne Me Nyankopɔn!” (Yohane 20:28 WFN)\nOnyankopɔn ho adesua ne wone ne dɔ a ԑbenyinii akyi no, wobehu sԑ w’akansa ne Yesu honam ayԑ koro. Eyi ne “Agyidifo Abakan a woakyerԑw wɔn din wɔ soro” (Hebrifo 12:23 NIV). Nokware Agyidifo no a wɔyԑ Kristo nipadua no kyԑn asɔre kuw ne ankorankoro a wɔwɔ anaa wɔnni ɔsom Ahyehyԑde biara nnipa de asi ho mu. Ԑyԑ wɔn a wɔde wɔnho to Yesu Kristo so na wɔhwԑ ne kwan sԑ Ɔne Agyidifo Ti wɔn a wɔde Honhom awo wɔn foforo na woayԑ nipadua biako. “Seesei nipadua no nnyԑ akwaa biako na mmom akwaa pii. Sԑ nnan no ka sԑ “esiane sԑ mennyԑ nsa enti mennka nipadua no ho a, eyi mma ɔnkwati sԑ ɔyԑ nipadua akwaa no bi mpo....Aniwa no nso ntumi nka nkyerԑ nsa no sԑ woho nhia me...(1 Korintofo 12:12-21 NIV). Enti yehia yԑn anuanom mmarima ne mmea a wɔwɔ Kristo mu, mpo sԑ yehu yԑnho sԑ yԑne wɔn tebea nnyԑ pԑ koraa a.\nWɔ mfe bi wɔ Ɔwԑn Aban Ahyehyԑde no mu no misuae sԑ ankorankoro nsusuwii...afotu a efi Ahyehyԑde no hɔ ho asԑmmisa yԑ nea wɔmmma hokwan (Ɔwԑn Aban January 15,1983, kratafa 22). Ԑbԑyԑ den mfiase sԑ kyerԑwnsԑm afotu sԑ “sā onipa bi gyidi nnyԑ den koraa a, monnye no ntom a akasakasa biara mmata ho no bԑyԑ adwuma wɔ Ahyehyԑde no mu. Nnipa gu ahorow, ebinom gye di sԑ wotumi di mogyanam biara ne wɔn a wɔn gyidi yԑ mmerԑw nti wonni ԑnam na mmom nhabama. Wɔn a wodi ԑnam no ԑsԑ sԑ wobuu wɔn a wonni animtiaa. Saa ara na wɔn a wonni ԑnam nso mma wɔnnkasa ntia wɔn a wɔpԑ sԑ wodi biribiara efisԑ Onyankopɔn agye wɔn atoom. Ԑnyԑ wotumi sԑ wobebu obi akoa abomfiaa....Sԑ onipa bi bu nna bi sԑ ԑkyԑn nna bi a na ɔfoforo nso bu nna nyinaa sԑ ԑyԑ pԑ a, ԑsԑ sԑ obiara kura ne nteaseԑ” (Romafo 14:1-5 Yarusalem Bible). So wowɔ saa ntease no wɔ wo nuanom ntam a, ԑnde bere a wone Kristofo afoforo no, wԑ wɔyԑ den anaa mmerԑw no, wobehu sԑ wone wɔn nyinaa bԑhyԑ wɔnho den denam obiara gyidi so. (Romafo 1:12 NIV)\nBisa Awurade ma ɔkyerԑ ɔkwan a ɔpԑsԑ wone no nya abusuabɔ no. Na obebua wo mpaebɔ. Ԑwom sԑ Ɔremfa wo nto agyidifo a wɔwɔ wo mpɔtam hɔ no mu te sԑ wɔn a wɔwɔ Korinto a Honhom akyԑde a wobuu no adewa no maa Awurade Anwummere Aduan no fᾱ a wɔhyԑԑ no ho amma yᾱm (1 Korintofo 14:23, 11:20). Anaasԑ, ebia Ɔde wobԑkɔ Agyidifo a wɔwɔ Pergamum mu a na nneyԑe bɔne ne a atoro nkyerԑkyerԑ abu so wɔ anuanom mu (Adiyisԑm 2:14,15). Anaasԑ, wɔde wo bԑto Agyidifo a wɔwɔ Sardis mu a wɔwɔ din sԑ wɔte ase nanso nokwarem no na wawuwu (Adiyisԑm 3:1 NIV). Osuahu a ԑtete saa betumi aboa wo ma wone Awurade Yesu Abusuabɔ no anyin na ayԑ den. “Kae sԑ ԑsԑ sԑ wosoa nea ԑda wo so a ԑyԑ animka, sԑ Onyankopɔn ne di sԑ mmaa”ne ntetee a efi Agya no hɔ (Hebrifo 12:7 J.B Phillips )\nԐsԑ yԑn nyinaa gye toom sԑnea Asomafo Paulo no yԑe sԑ yebetumi ahu na yԑate Onyankopɔn ho nsԑm ase ketewaa bi mprempren, te sԑ nea yerehwehwԑ yԑn anim wɔ ahwehwԑ a emu yԑ kusuu, nanso ԑbere bi bԑba a yebehu ne ho nsԑm bebree mpu ne mpu. Seesei nea minim nwie pԑyԑ, nanso afei de mebehu nneԑma yiye sԑnea Onyankopɔn hu sԑ ԑfata wɔ me komam mprempren (1Korintofo 13:12). Enti, wɔ bere a Nokware Nimdeԑ a edi mū a ԑfa biribiaara ho nni .hɔ no, ԑyԑ Kristofo hokwan sԑ “ohu” Onyankopɔn denam ankorankoro abusuabɔ a ɔne Yesu Kristo benya. Sԑ wɔnnyԑԑ saa, ԑnde ka kyerԑ Onyankopɔn mprempren sԑ wopԑ sԑ wode Yesu yԑ w’agyenkwa ne w’awurade a woagye no atoom. Ɔto nsa frԑ wo sԑ “Bra me nkyԑn mo nyinaa a wɔde nnesoa asoa mo na moabrԑ na mԑma moanya ɔhome” (Mateo 11:28 TEV). Hwԑ! Migyina wo pon ano rebom,sԑ onipa biara te Me nne na obue Me pon a, Mԑba ne nkyԑn ne no ato nsa adidii” (Adiyisԑm 3:20 KJV). “Saa ara nso na nea ɔdɔ Me no M’agya bԑdɔ no na mԑdɔ no na Mayi Meho adi akyerԑ no pefee” (Yohane 14:21 WFN) Testimonials


Onyankopɔn Tumi: Ade Nyinaa So Tumfoɔ Yehowa Nyankopɔn Tumi So | Bɛn\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sepedi Serbian Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tiv Tok Pisin Tongan Tshiluba Tsonga Tswana Turkish Twi Ukrainian Uruund Venda Vietnamese Xhosa Yoruba Zulu\n‘Yehowa Tumi So’\n1, 2. Ahodwiride bɛn na na Elia ahu wɔ n’asetram, nanso anwonwade bɛn na ohui wɔ Bepɔw Horeb ho ɔbodan ano?\nNÁ Elia ahu ahodwiride ahorow pɛn. Ohuu nkwaakwaadabi a wɔde nnuan brɛɛ no mprenu da koro bere a na wakohintaw no. Ohuu sɛnea asikresiam ne ngo a ɛwɔ nhina abien mu ansa da wɔ ɔkɔm a esii bere tenten bi nyinaa mu no. Na mpo ohui sɛ wɔabua ne mpaebɔ ma ogya fi soro aba pɛn. (1 Ahene, ti 17, 18) Nanso, na Elia nhuu biribi a ɛte sɛ eyi pɛn.\n2 Bere a na wamoamoa ne ho wɔ ɔbodan bi a ɛwɔ Bepɔw Horeb ho ano no, ohuu anwonwade ahorow a ɛbaa nnidiso nnidiso. Nea edi kan no, mframa bɔe. Ɛbɛyɛ sɛ ɛbɔɔ denneennen yɛɛ dede, efisɛ na ano yɛ den araa ma ɛpaapaee mmepɔw bubuu abotan. Nea edii hɔ ne asasewosow, na ano yɛɛ den araa ma asase paapaee. Afei ogya dii hɔ. Bere a ogya no bɔ faa beae hɔ no, ɛda adi sɛ Elia tee ogya no hyew.—1 Ahene 19:8-12.\n‘Hwɛ, Yehowa twaam’\n3. Onyankopɔn su bɛn na Elia hui, na ɛhe na yebetumi ahu su koro yi ara?\n3 Saa nneɛma yi a Elia hui no nyinaa daa ade biako adi—na ɛyɛ Yehowa Nyankopɔn tumi a ɔda no adi wɔ akwan horow so no. Nokwarem no, enhia sɛ yehu anwonwade bi ansa na yɛahu sɛ Onyankopɔn wɔ saa su yi. Ɛda adi pefee. Bible ka kyerɛ yɛn sɛ adebɔ da Yehowa ‘daa tumi ne ne nyamesu’ adi. (Romafo 1:20) Wo de susuw ɔprannaa mu dede a ano yɛ den ne anyinam a ɛpa gya, aworoeɛ kɛse nsu a efi mmepɔw mu gu fam no fɛ, ewim a nsoromma ahyɛ hɔ ma no kɛse a ɛyɛ nwonwa no, ho hwɛ! So wunhu Onyankopɔn tumi wɔ nneɛma a ɛtete saa mu? Nanso, ɛnnɛ wiase yi mu nnipa kakraa bi na wogye Onyankopɔn tumi tom ankasa. Ɛno mpo no, wɔn mu kakraa bi pɛ na wogye tom wɔ ɔkwan a ɛfata so. Nanso, Onyankopɔn su yi a yɛbɛte ase no ma yenya nneɛma pii a yebegyina so abɛn Yehowa. Wɔ ɔfã yi mu no, yebesua Yehowa tumi a ɛsen biara no ho ade akɔ akyiri.\nYehowa Su a Ɛho Hia\n4, 5. (a) Abusuabɔ bɛn na ɛwɔ Yehowa din ne ne kɛseyɛ, anaa ne tumi ntam? (b) Dɛn nti na ɛfata sɛ Yehowa paw nantwi de yɛɛ ne tumi ho sɛnkyerɛnne?\n4 Yehowa tumi da nsow. Yeremia 10:6 ka sɛ: “Obiara nni hɔ a ɔte sɛ wo, [Yehowa, NW]; wo na woyɛ kɛse, na wo din nso sõ, mmaninyɛ mu.” Hyɛ no nsow sɛ wɔde mmaninyɛ, anaa tumi, abata Yehowa din ho. Kae sɛ, edin yi kyerɛ “Nea Ɔma Ɛyɛ Hɔ.” Dɛn na ɛma Yehowa tumi bɔ biribiara a ɔpɛ sɛ ɔbɔ na ɔma biribiara a ɔpaw sɛ ɔbɛyɛ no yɛ hɔ? Ade biako ne tumi. Yiw, tumi a Yehowa wɔ a ɔde yɛ ade, tumi a ɔde yɛ n’apɛde no, nni ano. Tumi a ɛte saa no yɛ ne su ahorow a ɛho hia no biako.\n5 Esiane sɛ yentumi nte Yehowa tumi no nyinaa ase nwie da nti, ɔyɛ mfatoho ahorow de boa yɛn. Sɛnea yɛahu no, ɔde nantwi gyina hɔ ma ne tumi. (Hesekiel 1:4-10) Saa mfatoho no fata, efisɛ nantwi a wɔyɛn no wɔ fie mpo yɛ aboa a ɔsõ na ne ho yɛ den. Ná nkurɔfo a wɔte Bible mmere mu wɔ Palestina no ntaa nhyia aboa bi a ne ho yɛ den sen nantwi. Nanso, na wonim nantwi bi a na ne ho yɛ hu—wuram nantwi bi, anaa okoo, a wɔn ase atɔre no. (Hiob 39:9-12) Roma Ɔhempɔn Julius Caesar kae bere bi sɛ okoo yi akɛse ne asono reyɛ ayɛ pɛ. Ɔkyerɛwee sɛ: “Wɔwɔ ahoɔden kɛse, na wotu mmirika yiye.” Hwɛ sɛnea sɛ wugyina aboa a ɔte saa anim a wobɛte nka sɛ wusua na woyɛ mmerɛw koraa!\n6. Dɛn nti na Yehowa nkutoo na wɔfrɛ no “ade nyinaa so tumfoɔ”?\n6 Saa ara na sɛ wɔde onipa toto Yehowa, Onyankopɔn, tumfoɔ no ho a, onipa ba fam na onni tumi koraa. Wɔ Yehowa fam no, aman akɛse no mpo te sɛ nsenia mu mfutumawa. (Yesaia 40:15) Esiane sɛ Yehowa nte sɛ abɔde biara nti, ɔwɔ tumi a enni ano, efisɛ ɔno nkutoo na wɔfrɛ no “Ade Nyinaa so Tumfoɔ.” * (Adiyisɛm 15:3) Yehowa ‘tumi so’ na ɔwɔ ‘ahoɔden kɛse.’ (Yesaia 40:26) Ne tumi dɔɔso na ɛnsa da. Onnya n’ahoɔden mfi baabi foforo, efisɛ ‘tumi yɛ Onyankopɔn dea.’ (Dwom 62:11) Nanso, ɔkwan bɛn so na Yehowa de ne tumi di dwuma?\nSɛnea Yehowa De Ne Tumi Yɛ Adwuma\n7. Dɛn ne Yehowa honhom kronkron, na dɛn na mfitiase kasa mu nsɛm a wɔde dii dwuma wɔ Bible mu no kyerɛ?\n7 Honhom kronkron a Yehowa hwie gu nnipa so no nni ano. Ɛyɛ Onyankopɔn tumi a ɔde yɛ adwuma. Nokwarem no, Bible frɛ no Onyankopɔn “adeyɛ tumi” (NW) wɔ Genesis 1:2. Wobetumi akyerɛ mfitiase Hebri ne Hela nsɛmfua a wɔkyerɛ ase “honhom” no ase wɔ ɔkwan foforo so sɛ “mframa,” “ahome,” ne “ahum.” Sɛnea nsɛm asekyerɛ nhoma akyerɛwfo kyerɛ no, mfitiase kasa no mu nsɛmfua a wɔde dii dwuma no kyerɛ tumi bi a ɛreyɛ adwuma a aniwa nhu. Te sɛ mframa no, yɛmfa yɛn aniwa nhu Onyankopɔn honhom, nanso yetumi hu nneɛma a ɛyɛ no ankasa.\n8. Wɔ Bible mu no, wɔfrɛ Onyankopɔn honhom no dɛn wɔ sɛnkyerɛnne kwan so, na dɛn nti na saa ntotoho yi fata?\n8 Onyankopɔn honhom kronkron no yɛ nneɛma pii a enni ano. Yehowa betumi de adi atirimpɔw biara a ɛwɔ n’adwenem ho dwuma. Enti ɛfata sɛ, wɔ Bible mu no, wɔfrɛ Onyankopɔn honhom no wɔ sɛnkyerɛnne kwan so sɛ ne “nsateaa,” ne “nsa a ɛyɛ den,” anaa ne “basa a wateɛ mu.” (Luka 11:20; Deuteronomium 5:15; Dwom 8:3) Sɛnea onipa de ne nsa betumi ayɛ nnwuma pii a egye ahoɔden anaa ahokokwaw pii no, saa ara na Onyankopɔn betumi de ne honhom adi atirimpɔw biara ho dwuma—te sɛ atɔm ketewaa a ɔbɔe anaa Ɛpo Kɔkɔɔ no mu a ɔpaee anaa kasa foforo a ɔmaa afeha a edi kan no mu Kristofo tumi kae no.\n9. Yehowa tumi a ɔde di ade no kɔ akyiri dɛn?\n9 Yehowa nam tumi a ɔwɔ sɛ Amansan Hene no nso so de ne tumi yɛ adwuma. So wubetumi ayɛ mfonini wɔ w’adwenem sɛ wowɔ nkoa ɔpepepem pii a wonim nyansa a wɔayɛ krado sɛ wɔbɛyɛ nea woka biara? Yehowa wɔ tumi a ɛte saa a ɔde di ade. Ɔwɔ asomfo a wɔyɛ nnipa, na wɔtaa de wɔn toto asraafo ho wɔ Kyerɛwnsɛm mu. (Dwom 68:11; 110:3) Nanso, sɛ wode ɔbɔfo toto onipa ho a, onipa yɛ abɔde a ɔyɛ mmerɛw. Hwɛ, bere a Asiria asraafo kɔtow hyɛɛ Onyankopɔn nkurɔfo so no, ɔbɔfo biako kunkum saa asraafo no mu 185,000 anadwo biako! (2 Ahene 19:35) Onyankopɔn abɔfo yɛ “tumi abran.”—Dwom 103:19, 20.\n10. (a) Dɛn nti na wɔfrɛ Ade Nyinaa so Tumfoɔ no asafo Yehowa? (b) Hena na ɔyɛ Yehowa abɔde nyinaa mu tumfoɔ?\n10 Abɔfo dodow ahe na wɔwɔ hɔ? Odiyifo Daniel nyaa ɔsoro anisoadehu bi ma ohuu ahonhom abɔde bɛboro ɔpepem 100 sɛ wogyinagyina Yehowa ahengua anim, nanso biribiara nni hɔ a ɛkyerɛ sɛ ohuu Yehowa abɔfo nyinaa. (Daniel 7:10) Enti ebetumi aba sɛ abɔfo ɔpepehaha pii na wɔwɔ hɔ. Enti wɔfrɛ Onyankopɔn asafo Yehowa. Saa abodin yi kyerɛ ne dibea a tumi wom a ɔwɔ sɛ abɔfo asafo kɛse a wɔahyehyɛ a wɔwɔ tumi no Sahene. Ɔde n’ankasa Ba, “abɔde nyinaa abakan,” a ɔsen honhom abɔde yi nyinaa no asi wɔn so panyin. (Kolosefo 1:15) Sɛ́ ɔbɔfo panyin—abɔfo, serafim, ne kerubim nyinaa so panyin—no, Yesu ne Yehowa abɔde nyinaa mu tumfoɔ.\n11, 12. (a) Akwan bɛn so na Onyankopɔn asɛm yɛ adwuma? (b) Ɔkwan bɛn so na Yesu dii sɛnea Yehowa tumi kɔ akyiri no ho adanse?\n11 Yehowa wɔ ɔkwan foforo a ɔnam so de ne tumi yɛ adwuma. Hebrifo 4:12 ka sɛ: “Onyankopɔn asɛm wɔ nkwa, na ahoɔden wɔ mu.” So woahu Onyankopɔn asɛm mu tumi a ɛyɛ nwonwa no, anaa nkrasɛm a efi honhom mu a mprempren wɔakora so wɔ Bible mu no? Ebetumi ahyɛ yɛn den, ama yɛn gyidi ayɛ kɛse, na aboa yɛn ma yɛayɛ nsakrae a ɛkɔ akyiri wɔ yɛn ankasa mu. Ɔsomafo Paulo bɔɔ mfɛfo gyidifo kɔkɔ wɔ wɔn a wɔde wɔn ho hyɛ ɔbrasɛe mu no ho. Afei ɔde kaa ho sɛ: “Sɛnea anka mo mu bi te ne no.” (1 Korintofo 6:9-11) Yiw, “Onyankopɔn asɛm” mu tumi yɛɛ wɔn ho adwuma, na ɛboaa wɔn ma wɔsakrae.\n12 Yehowa tumi yɛ kɛse, na ɔkwan a ɔfa so de yɛ adwuma no tu mpɔn araa ma biribiara nni hɔ a ebetumi asiw no kwan. Yesu kae sɛ: “Onyankopɔn fam de, ade nyinaa betumi ayɛ.” (Mateo 19:26) Atirimpɔw ahorow bɛn na Yehowa de ne tumi yɛ ho adwuma?\nTumi a Ɛwɔ Atirimpɔw\n13, 14. (a) Dɛn nti na yebetumi aka sɛ Yehowa nyɛ tumi fibea a onni nipasu? (b) Akwan bɛn so na Yehowa de ne tumi di dwuma?\n13 Yehowa honhom no yɛ ade a ɛsen honam fam tumi biara; na Yehowa nyɛ tumi a enni nipasu, na ɔnyɛ tumi fibea ara kwa. Ɔyɛ Onyankopɔn a ɔwɔ nipasu na odi ne tumi so koraa. Ɛnde, dɛn na ɛka no ma ɔde ne tumi yɛ adwuma?\n14 Sɛnea yebehu no, Onyankopɔn de ne tumi bɔ ade, sɛe ade, bɔ ade ho ban, siesie ade—ne tiaatwa mu no, ɔde yɛ biribiara a ɛne n’atirimpɔw ahorow a ɛyɛ pɛ no hyia. (Yesaia 46:10) Wɔ nsɛm bi mu no, Yehowa de ne tumi yɛ adwuma de da ne nipasu ne ne gyinapɛn ahorow ho nneɛma bi a ehia adi. Nea ɛsen ne nyinaa no, ɔde ne tumi no yɛ n’apɛde—ɔnam Mesia Ahenni no so bɛsan ne tumidi ho na watew ne din kronkron no ho. Biribiara nni hɔ a ebetumi asiw saa atirimpɔw no kwan.\n15. Atirimpɔw bɛn na Yehowa de ne tumi di ho dwuma wɔ n’asomfo ho, na ɔkwan bɛn so na ɔdaa eyi adi wɔ Elia asɛm no mu?\n15 Yehowa de ne tumi no di dwuma de boa ankorankoro nso. Hyɛ nea 2 Beresosɛm 16:9 ka yi nsow: “[Yehowa, NW] de n’aniwa kyini fa asase nyinaa so, sɛ ɔde ne denyɛ bedi ama wɔn a wɔn koma di mu wɔ ne ho no.” Elia suahu a yɛkaa ho asɛm mfiase no yɛ ho nhwɛso. Dɛn nti na Yehowa de ɔsoro tumi yɛɛ saa anwonwade no kyerɛɛ no? Wiɛ, na Ɔhemmaa Isebel ɔbɔnefo no aka ntam sɛ obekum Elia. Ná odiyifo no reguan apere ne nkwa. Ɔtee nka sɛ wayɛ ankonam, ehu kaa no, na n’abam bui—ɛyɛɛ no sɛnea adwumaden a na wayɛ no nyinaa ayɛ kwa. Nea ɛbɛyɛ na Yehowa akyekye ɔbarima a na wahaw yi werɛ no, Onyankopɔn daa ne tumi adi kyerɛɛ Elia pefee de kaee no. Mframa, asasewosow, ne ogya no maa Elia hui sɛ Nea ɔwɔ tumi sen biara wɔ amansan yi mu no ka ne ho wɔ hɔ. Bere a na ade nyinaa so tumfoɔ Nyankopɔn wɔ n’afã no, dɛn na na ɛsɛ sɛ osuro wɔ Isebel ho?—1 Ahene 19:1-12. *\n16. Dɛn nti na sɛ yesusuw Yehowa tumi kɛse no ho a ebetumi ama yɛanya awerɛkyekye?\n16 Ɛwom sɛ ɛnnɛ nyɛ bere a Yehowa yɛ anwonwade ahorow de, nanso efi Elia bere so no, ɔnsakrae. (1 Korintofo 13:8) Ɛnnɛ, ɔda so wɔ ɔpɛ sɛ ɔde ne tumi bedi dwuma ama wɔn a wɔdɔ no no. Ɛwom sɛ ɔte ahonhom atrae a ɛkorɔn de, nanso ɔne yɛn ntam kwan nware. Ne tumi nni ano, enti kwantenten nyɛ no akwanside. Mmom no, “[Yehowa, NW] bɛn wɔn a wɔfrɛ no nyinaa.” (Dwom 145:18) Bere bi a odiyifo Daniel frɛɛ Yehowa hwehwɛɛ ne mmoa no, ɔbɔfo bi begyinaa n’anim ansa mpo na ɔrewie mpaebɔ no! (Daniel 9:20-23) Sɛ Yehowa reboa wɔn a ɔdɔ wɔn na wahyɛ wɔn den a, biribiara nni hɔ a ebetumi asiw no kwan.—Dwom 118:6.\nSo Onyankopɔn Tumi Ma Ɔyɛ Obi a Wontumi Mmɛn No?\n17. Ɔkwan bɛn so na tumi a Yehowa wɔ no ma yesuro no, nanso osuro bɛn na ɛnhyɛ ho nkuran?\n17 So ɛsɛ sɛ Onyankopɔn tumi no ma yesuro no? Mmuae no yɛ yiw ne dabi. Yiw, kyerɛ sɛ, saa su yi ma yenya nea yebegyina so anya ne ho suro pa, nidi ne obu kɛse a yesusuw ho kakra wɔ ti a edi eyi anim mu no. Bible ka kyerɛ yɛn sɛ, osuro a ɛte saa no yɛ “nyansa mfiase.” (Dwom 111:10) Nanso, yebua dabi nso de kyerɛ sɛ, Onyankopɔn suro mma yennya biribi nnyina so nnya ne ho suro bɔne anaasɛ ɛmma yɛntwe yɛn ho mfi ne ho.\n18. (a) Dɛn nti na nkurɔfo pii nnye nnipa a wɔwɔ tumi nni? (b) Yɛyɛ dɛn hu sɛ tumi a Yehowa wɔ no ntumi nsɛe no?\n18 “Tumi ma onipa sɛe; na tumi a obi ne obiara mmɔ mu hye sɛe onipa koraa.” Saa na Engiresini okunini Lord Acton kyerɛwee wɔ afe 1887 mu. Wɔatĩ ne nsɛm no mu aka mpɛn pii, ebia esiane sɛ nnipa pii hu sɛ ɛyɛ nokwasɛm nti. Nnipa a wɔnyɛ pɛ taa de tumi di dwuma ɔkwammɔne so, sɛnea abakɔsɛm ada no adi mpɛn pii no. (Ɔsɛnkafo 4:1; 8:9) Esiane eyi nti, nnipa pii nnye nnipa a wɔwɔ tumi nni na wɔtwe wɔn ho fi wɔn ho. Yehowa wɔ tumi a ɔne obiara mmɔ mu hye. So asɛe no ɔkwan bi so? Dabida! Sɛnea yɛahu no, ɔyɛ kronkron, ɔrentumi nsɛe da. Yehowa nte sɛ wiase a aporɔw yi mu mmarima ne mmea a wɔnyɛ pɛ a wɔwɔ tumi no. Ɔmfaa ne tumi nnii dwuma ɔkwammɔne so da, na ɔrenyɛ saa da.\n19, 20. (a) Su afoforo bɛn na Yehowa de ne tumi di dwuma ma ɛne no hyia bere nyinaa, na dɛn nti na eyi yɛ awerɛkyekye? (b) Ɔkwan bɛn so na wobɛkyerɛkyerɛ Yehowa ahosodi mu, na dɛn nti na w’ani gye ho?\n19 Kae sɛ, ɛnyɛ tumi nkutoo ne Yehowa su. Yennya nsuaa n’atɛntrenee, ne nyansa, ne ne dɔ ho ade. Nanso ɛnsɛ sɛ yesusuw sɛ Yehowa da ne su ahorow no adi kɛkɛ wɔ ɔkwan a ɛyɛ katee so, te sɛ nea ɔde ne su biako pɛ na edi dwuma wɔ bere bi mu. Nea ɛnte saa koraa no, yebehu wɔ ti ahorow a edi hɔ no mu sɛ Yehowa de ne tumi di dwuma ma ɛne n’atɛntrenee, ne nyansa, ne ne dɔ hyia bere nyinaa. Susuw su foforo a Onyankopɔn wɔ, nea wiase sodifo ntaa nna no adi koraa—ahosodi—ho hwɛ.\n20 Fa no sɛ woahyia ɔbarima bi a ɔsõ ware na ɔwɔ tumi ma enti wusuro no. Nanso, bere bi akyi no, wuhu sɛ ɛte sɛ nea odwo. Wayɛ krado na n’ani gye ho bere nyinaa sɛ ɔde ne tumi bɛboa nkurɔfo na wabɔ wɔn ho ban, titiriw, nnipa a wonni ahobammɔ na wɔyɛ mmerɛw no. Ɔmfa n’ahoɔden nni dwuma ɔkwammɔne so da. Wuhu sɛ nkurɔfo di ne ho nseku bere a ɔnyɛɛ wɔn hwee, nanso ɔyɛ n’ade komm, wɔ nidi mu, na ɔda ayamye mpo adi. Ɛyɛ a wudwen ho sɛ ebia w’ankasa wubetumi ada odwo ne ahosodi a ɛte saa ara adi anaa, titiriw, sɛ anka wowɔ ahoɔden saa a! Sɛ wubehu ɔbarima a ɔte saa no a, so wumfi ase mmɛn no? Yɛwɔ nneɛma pii a ɛsen saa a yebetumi agyina so abɛn ade nyinaa so tumfoɔ Yehowa. Susuw asɛm a wogyinaa so paw saa ti yi asɛmti no nyinaa ho hwɛ: ‘Yehowa bo kyɛ fuw, na ne tumi sõ.’ (Nahum 1:3) Yehowa mpere ne ho mfa ne tumi nko ntia abɔnefo mpo. Odwo na ne yam ye. Wada ne ho adi sɛ ne “bo kyɛ fuw” wɔ ahiyi pii mpo mu.—Dwom 78:37-41.\n21. Dɛn nti na Yehowa nhyɛ nkurɔfo mma wɔnyɛ n’apɛde, na ne ho asɛm bɛn na eyi ka kyerɛ yɛn?\n21 Susuw Yehowa ahosodi wɔ ɔkwan foforo so ho hwɛ. Sɛ wowɔ tumi a enni ano a, so wususuw sɛ ɛtɔ mmere bi a anka wobɛhyɛ nkurɔfo ma wɔayɛ wɔn ade sɛnea wopɛ? Tumi a Yehowa wɔ nyinaa akyi no, ɔnhyɛ nnipa sɛ wɔnsom no. Ɛwom mpo sɛ Onyankopɔn som nkutoo na ɛbɛma yɛanya daa nkwa de, nanso Yehowa nhyɛ yɛn sɛ yɛnsom no. Mmom no, ofi ayamye mu di obiara ni sɛ omfi ne pɛ mu mpaw nea ɔpɛ. Ɔde nea ebefi gyinaesi ahorow a nyansa nnim mu aba ho kɔkɔbɔ ma, na ɔkyerɛ akatua a ebefi gyinaesi pa mu aba no. Nanso gyinaesi no ankasa de, ogyaw ma yɛn. (Deuteronomium 30:19, 20) Yehowa ani nnye ɔsom a efi ɔhyɛ mu anaa ɔsom a ne tumi kɛse no ho hu nti na wɔde ma no no ho ankasa. Ɔhwehwɛ wɔn a wobefi ɔpɛ ne ɔdɔ mu asom no no.—2 Korintofo 9:7.\n22, 23. (a) Dɛn na ɛkyerɛ sɛ Yehowa ani gye ho sɛ ɔbɛma afoforo tumi? (b) Dɛn na yebesusuw ho wɔ ti a edi hɔ no mu?\n22 Ma yɛnhwɛ ade a etwa to a enti ɛnsɛ sɛ yenya Ade Nyinaa so Tumfoɔ Nyankopɔn ho suro a ɛmfata no. Nnipa a wɔwɔ tumi suro sɛ wɔne afoforo bɛkyɛ tumi no. Nanso, Yehowa ani gye ho sɛ ɔbɛma n’asomfo anokwafo tumi. Ɔma afoforo te sɛ ne Ba no tumi kɛse. (Mateo 28:18) Yehowa ma n’asomfo tumi wɔ ɔkwan foforo so nso. Bible kyerɛkyerɛ mu sɛ: “Wo [Yehowa, NW] na kɛseyɛ ne mmaninyɛ ne anuonyam ne nimdi ne aseda wɔ wo, na nea ɛwɔ ɔsoro ne asase so nyinaa wɔ wo. . . . Wo nsam na ahoɔden ne mmaninyɛ wɔ, na nnipa nyinaa kɛseyɛ ne denhyɛ wɔ wo nsam.”—1 Beresosɛm 29:11, 12.\n23 Yiw, Yehowa ani begye ho sɛ ɔbɛhyɛ wo den. Ɔma wɔn a wɔpɛ sɛ wɔsom no no mpo “tumi a ɛboro so.” (2 Korintofo 4:7) So w’ani nnye ho sɛ wobɛbɛn Onyankopɔn a ɔwɔ ahoɔden a ɔde ne tumi di dwuma wɔ ayamye mu ne akwan a ɛwɔ nnyinaso so saa yi no? Wɔ ti a edi hɔ no mu no, yebesusuw sɛnea Yehowa de ne tumi di dwuma de bɔ ade no ho.\n^ nky. 6 Nea Hela asɛmfua a wɔkyerɛɛ ase “Ade Nyinaa so Tumfoɔ” no kyerɛ ankasa ne “Ade Nyinaa Sodifo; Nea Ɔwɔ Ade Nyinaa so Tumi.”\n^ nky. 15 Bible no ka sɛ ‘ɛnyɛ mframa, asasewosow, ne ogya no mu na na Yehowa wɔ.’ Esiane sɛ Yehowa asomfo nte sɛ atoro anyame asomfo nti, wɔnhwehwɛ no wɔ tumi a ɛwɔ abɔde mu no mu. Ɔyɛ kɛse koraa sɛ ɔbɛtra biribiara a wabɔ mu.—1 Ahene 8:27.\n2 Beresosɛm 16:7-13 Ɔkwan bɛn so na Ɔhene Asa nhwɛso no da aniberesɛm a ɛwɔ obi ho a ɔmfa nto Yehowa tumi so no mu?\nDwom 89:6-18 Nkɛntɛnso bɛn na Yehowa tumi wɔ wɔ n’asomfo so?\nYesaia 40:10-31 Ɔkwan bɛn so na wɔakyerɛkyerɛ Yehowa tumi mu wɔ ha, ɔkwan bɛn so na ɛkɔ akyiri, na ɔkwan bɛn so na yebetumi anya so mfaso sɛ ankorankoro?\nAdiyisɛm 11:16-18 Dɛn na Yehowa hyɛ bɔ sɛ ɔde ne tumi bɛyɛ daakye, na dɛn nti na eyi yɛ awerɛkyekye ma nokware Kristofo?


Mmea a wɔtenaa ase Bible mmere mu no binom de ahoɔfɛ ntoaso siesiee wɔn ho; wɔde bi kekaa wɔn ani akyi, na wɔde bi srasraa wɔn anim ne wɔn honam\nSɛ ɔbea guare wie ma ne honam gow a, ɔde ngo huamhuam bi sra. Afei obue adaka fɛfɛɛfɛ bi so. Ɛno mu na ntoa nketenkete, nkukuwa ne nhina nketewa bebree wɔ; ná wotumi de ahwehwɛ, asommɛn, nworaa anaa abo yɛ saa nneɛma no. Nea ɛwɔ ntoa ne nkukuwa ne nhina nketewa no mu ne ngo ne srade a wɔde balsam, kadamom, anoatre, ɛhyɛ, ɛwo, kurobow ne ahuamhuanne a ɛtete saa afra ama ayɛ huam.\nƆbea no yiyi ntere ne nkyɛnsee nketewa a wɔahyɛ da ayɛ ama ɛho ayɛ anika fi adaka no mu. Afei ɔfra srade ne ngohuam a ɔpɛ sɛ ɔde yɛ ne ho saa daa no. Owie a, ɔhwɛ ahwehwɛ mu tɔ ne bo ase de siesie ne ho.\nYETUMI hu sɛ efi teteete nyinaa mmea ani ku wɔn ahosiesie ho; wɔpɛ sɛ wɔn ho yɛ fɛ. Tete aboda ho mfonini ne mfonini a wɔayeyɛ agu dan ho ne ntama mu ma yehu sɛ na wonni ahoɔfɛ ntoaso ho agoru koraa wɔ tete Mesopotamia ne Egypt. Ná wɔtaa yɛ Egyptfo mmea mfonini sɛ wɔakeka wɔn ani akyi ne wɔn ani ase ama wɔn aniwa ayɛ sɛ aborɔfo nkate, na na ɛyɛ nkurɔfo fɛ paa.\nIsraelfo nso ɛ? Tete Israelfo nso de ahoɔfɛ ntoaso yɛɛ wɔn ho anaa? Sɛ ɛyɛ ampa sɛ wɔde bi siesiee wɔn ho a, emu nea ɛwɔ he na wɔde siesiee wɔn ho? Nea ɛwom ne sɛ yenhuu aboda anaa dan ho mfonini biara wɔ tete Israel a yɛbɛhwɛ ho aka sɛ wɔde bi siesiee wɔn ho. Nanso Bible mu nsɛm bi ne tetefo nneɛma a wɔatutu fam ahu wɔ nkurow bi a Bible bobɔ din mu no boa ma yenya sɛnea wɔde ahoɔfɛ ntoaso yɛɛ adwuma wɔ Bible mmere mu ho adwene bi.\nAhoɔfɛ Ntoaso Ho Nneɛma Bi\nAbo bi a wɔyam ahuamhuanne wom, Israel\nNneɛma a wɔatutu fam ahu wɔ Israel asase nyinaa so no ma yehu nneɛma pii a ɛfa ahoɔfɛ ntoaso ne ahuamhuanne ho. Nea wohui no bi ne abo bi a wɔyam ahuamhuanne wom, aduhuam ntoa bi a wɔayɛ no sɛ karɔt, ebi nso ne alabasta ngo toa, ne ahwehwɛ nketenkete bi a wɔde kɔbere mfrafrae a wɔatwiw ho ayɛ. Asommɛn atere bi de, wɔayɛ berɛw ato ne nsa no fã baabi, na wɔayɛ ɔbea ti a mmorɔnoma atwa ho ahyia nso wɔ fã nohoa.\nƐbɛyɛ sɛ na asikafo taa de ahoɔfɛ ntoaso ho nneɛma gu nworaa a wɔayɛ no kama mu. Wɔahu ntere nketewa bi a na wɔde fra srade ne ngohuam nso wɔ tete Egypt ne Kanaan, na ebi wɔ hɔ a asommɛn anaa dua na wɔde yɛe; wɔayɛ bi te sɛ mmea a wɔreguare nsu, na wɔayɛ bi nso ama asɛ nneɛma foforo. Eyi nyinaa kyerɛ sɛ saa bere no, na mmea ani ku ahoɔfɛ ntoaso ho paa.\nBible ma yehu sɛ na Hiob mmabea no biako din de “Keren-Hapuk.” Hebri mu no saa din no betumi akyerɛ “Ade a Wɔde (Ani) Aduru Tuntum Gu Mu,” kyerɛ sɛ, adaka bi a wɔde aduru a mmea de keka wɔn ani ase anaa wɔn ani akyi gu mu. (Hiob 42:14) Ebetumi aba sɛ n’ahoɔfɛ nti na wɔde saa din no too no, nanso ɛsan ma yehu sɛ ɛbɛyɛ sɛ saa bere no na wɔde ahoɔfɛ ntoaso yɛ adwuma.\nAde a yebetumi ahyɛ no nsow ne sɛ, bere biara a Bible bɛka sɛ obi akeka n’ani akyi ne n’ani ase no, na ɛfa ɔbea a onni suban ho. Ɛho nhwɛso ne Ɔhemmaa Yesebel a ɔbɔɔ pɔw bɔne ne Yerusalem kurow a odiyifo Yeremia ne odiyifo Hesekiel de totoo ɔbea aguaman ho no. (2 Ahene 9:30; Yeremia 4:30; Hesekiel 23:40) Ná wotumi de ahwehwɛ anaa abo yɛ nneɛma a wɔde adubiri gu mu, na wɔatutu fam ahu saa nneɛma no ne ɛho nneɛma nketenkete bi a na wɔde bɔ aduru no keka wɔn ani akyi no pii. Eyi ma yehu sɛ ɛbɛyɛ sɛ bere a Israelfo bɛyɛɛ awaefo no, na mmea pii de adubiri keka wɔn ani akyi, na na wɔde ahoɔfɛ ntoaso siesie wɔn ho, titiriw adehye ne adefo no.\nWɔde Ngohuam Dii Dwuma Wɔ Asɔrefie ne Fie\nƐnyɛ nnɛ na Israelfo refi ase de ngodua ayɛ ngohuam de asiesie wɔn ho. Exodus nhoma mu no, wɔakyerɛ nneɛma a na wɔde yɛ ngohuam kronkron a na asɔfo no de yɛ adwuma wɔ asɔrefie hɔ no. Kurobow ne anoatre ne ahuamhuanne foforo a wonya fi afifide mu na na wɔde yɛ. (Exodus 30:22-25) Wɔn a wotutu fam hwehwɛ tetefo nneɛma mu ahu adwumayɛbea bi wɔ Yerusalem, na wogye di sɛ Yesu bere so no, na wɔyɛ ngohuam ne aduhuam wɔ hɔ de di dwuma wɔ asɔrefie hɔ. Bible mu nsɛm pii kyerɛ sɛ na wɔde ngohuam di dwuma wɔ asɔrefie hɔ ne fie.—2 Beresosɛm 16:14; Luka 7:37-46; 23:56.\nAhuamhuanne toa bi, Israel\nNá nsu ho yɛ den wɔ mpɔtam hɔ, enti, na wɔmma ngohuam mpa wɔn ho. Ɛnyɛ wɔn ho a ɛbɛpaapae nko ara nti na na wɔsra ngo na mmom na ɛma wɔn honam tɔ so kama. (Rut 3:3; 2 Samuel 12:20) Ansa na wɔde Yudani ababaa Ester rekɔkyerɛ Ɔhene Ahasweros no, wɔsrasraa no ngo afe biako. Wɔde kurobow ngo sraa no asram 6, na wɔde balsam ngo nso sraa no asram 6.—Ester 2:12.\nNá wobu ngohuam sɛ ɛsom bo paa te sɛ sika ne dwetɛ. Bere bi Saba hemmaa tuu kwan kɔsraa Ɔhene Solomon, na bere a ɔrekɔ nsrahwɛ a agye din no, akyɛde a ɔde kɔe no bi ne sika, aboɔden abo ne balsam ngo. (1 Ahene 10:2, 10) Bere a Babilon hene somaa nnipa kɔɔ Ɔhene Hesekia nkyɛn no, Hesekia de ne fie akorade kyerɛɛ wɔn, na nneɛma a ɛyɛɛ no fɛ sɛ ɔde bɛkyerɛ wɔn no bi ne “balsam ngo ne ngo pa,” sika, dwetɛ ne n’akode nyinaa.—Yesaia 39:1, 2.\nSɛ obi repɛ ngohuam anaa srade afi nhwiren, nnuaba, nhaban, aneneduru, anaa dua abona mu a, kakraa bi na obenya. Bible bobɔ nnua ne nneɛma a ahuamhuanne no bi wom din; ebi ne pɛprɛ, balsam, bedola hyɛ, kalamo, kasia, anoatre, ɛhyɛ, kurobow, safron, ne nerdo. Ebi wɔ hɔ a na wodua wɔ hɔ ara, na na ɛnyɛ nã wɔ Yordan Bon no mu. Ebi nso wɔ hɔ de a, na wɔkra fi mmeae bi a agye din te sɛ India, Arabia Anafo fam, ne mmeae foforo.\nBalsam Ngo—Wonnim N’abɔse\nSɛnea yɛaka dedaw no, Bible mu nsɛm a ɛfa Ɔhemmaa Ester, Saba hemmaa ne Ɔhene Hesekia ho no nyinaa ka balsam ngo ho asɛm. Afe 1988 mu no, wokohuu ngo a egu toa ketewa bi mu wɔ ɔbodan bi a ɛbɛn Qumran mu; ɔbodan no wɔ Po a Awu no ho baabi. Ɛmaa nsɛm pii baa nkurɔfo tirim. Ná wontumi nhu sɛ tete balsam ngo a wɔaka ho asɛm aka aka aka ara no, ɛno ne nea etwa to a wɔahu. Nhwehwɛmufo ntumi nhu. Ebesi nnɛ yi nyinaa, akuafo rebɔ mmɔden sɛ wɔbɛsan adua balsam nnua a bere bi na agye din paa no bio.\nAdanse a ɛwɔ hɔ kyerɛ sɛ ɛbɛyɛ sɛ balsam ngo a Bible ka ho asɛm no, na wodua wɔ En-Gedi mpɔtam hɔ. Wɔatutu fam ahu fononoo, nhina, nnade, ne nnompe a na ɛwɔ hɔ bɛboro mfe 2,500 ni, na ɛte sɛ nneɛma a na wɔde yɛ ahuamhuanne wɔ aman foforo so no. Abenfo pii gye di sɛ Arabia anaa Afrika na wɔde balsam dua no fi kɔɔ mmeae foforo. Dua no mu nsu na wɔde yɛɛ ahuamhuanne no. Esiane sɛ na balsam ngo de sika pii ba nti, na wɔnkyerɛ ɔkwan a wɔfa so yɛ ho adwuma.\nNá wotumi mpo de balsam di amanyɔsɛm. Nhwɛso bi ne sɛ, abakɔsɛm kyerɛwfo Josephus kyerɛ sɛ Mark Antony kogyee balsam afuw de yɛɛ akyɛde maa Egypt hemmaa Cleopatra. Romani abakɔsɛm kyerɛwfo Pliny bɔɔ amanneɛ sɛ bere a Yudafo Ko no rekɔ so wɔ asomafo no bere so no, anka Yuda akofo no resɛe balsam nnua a ɛwɔ hɔ nyinaa sɛnea ɛbɛyɛ a Romafo a wɔredi nkonim no remmɛfa.\nNsɛm a Bible ka ne nneɛma a wɔatutu fam ahu nyinaa ma yetumi hu sɛnea nnipa a wɔtenaa ase Bible mmere mu de ahoɔfɛ ntoaso siesiee wɔn ho. Bible nkasa ntia ahoɔfɛ ntoaso ne nneɛma foforo a yɛde siesie yɛn ho; mmom Bible si so dua sɛ, sɛ yɛde redi dwuma a, yɛmfa fɛre ne adwenemtew nto ho. (1 Timoteo 2:9) Ɔsomafo Petro kyerɛe sɛ nea “ɛsom bo Onyankopɔn anim” ne “honhom a ɛyɛ komm na edwo.” Esiane sɛ da biara, biribi foforo ba wiase nti, afotu yi yɛ ahosiesie ho afotu pa ma Kristofo mmea mpanyimfo ne mmofra nyinaa.—1 Petro 3:3, 4.\nAsommɛn ahuamhuanne toa, Israel


Sɛnea Kɔla Ma Wote Nka ne Nea Kɔla Biara Kyerɛ\nƆwɛn-Aban | October 2013\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Malayalam Maltese Marathi Myanmar Ngabere Norwegian Nzema Polish Portuguese Quechua (Bolivia) Rarotongan Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tamil Telugu Thai Tigrinya Tsonga Tswana Turkish Twi Ukrainian Urdu Vietnamese Xhosa Yoruba Zulu\nSɛ Wuhu Kɔla Biara a, Wote Nka Sɛn?\nBiribiara a wubehu no, w’ani ne w’adwene na ɛka bom yɛ adwuma ma wote dekode no ase. Sɛ wuhu aduaba bi a, wutumi hu sɛ wudi a ɛbɛyɛ yiye. Wohwɛ wim nso a, wutumi hu sɛ nsu bɛtɔ anaa ɛrentɔ. Nea worekenkan yi nso, wuhu nsɛmfua no a, wunim nea ɛkyerɛ. Nea ɛwom ara ne sɛ kɔla na ɛboa wo wɔ saa nneɛma no nyinaa mu. Ampa?\nAduaba a wuhui no, ne kɔla na ɛma wuhui sɛ abere na wudi a ɛbɛyɛ yiye. Sɛnea wim ne mununkum kɔla te na ɛma wuhui sɛ nsu bɛtɔ anaa ɛrentɔ. Ade a worekenkan yi nso, nneɛma abien na ɛma wuhu no yiye: nkyerɛwee no kɔla ne ade a wɔakyerɛw agu so no kɔla. Nea yɛreka yi ebia w’adwene nkɔɔ so, nanso biribiara a wuhu no, kɔla na ɛboa wo ma wutumi te ase. Akwan horow pii nso wɔ hɔ a kɔla tumi ka yɛn.\nKƆLA TUMI KA SƐNEA YƐTE NKA\nSɛ wuwura sotɔɔ bi mu a, wubehu sɛ nneɛma a ɛwɔ hɔ no, wɔahyɛ da ayɛ no sɛnea w’ani bɔ so a, ɛbɛyɛ wo fɛ. Ebia w’adwene remma so, nanso aguadi ho adawurubɔfo tɔ wɔn bo ase pɛ kɔla a wobetumi akeka abom ama ɔbea oo, ɔbarima oo, ɔpanyin oo, akwadaa oo, obiara benya nea n’ani gye ho. Wɔn a wɔde nhwiren ne ade siesie fie, adepamfo, ne wɔn a wodi adwini nso nim sɛ kɔla betumi ama nkurɔfo ani agye biribi ho.\nBaabiara nko ne sɛnea wɔte kɔla biara ase. Wokɔ Asia a, ebinom bu ade kɔkɔɔ sɛ ɛkyerɛ nhyira ne anigye, nanso wokɔ Afrika mmeae bi a, kɔkɔɔ gyina hɔ ma awerɛhow. Kɔla no bi de, sɛ obi fi he oo, sɛ ofi he oo, wɔn nyinaa bu no adekoro. Ma yɛnka kɔla abiɛsa ho asɛm na yɛnhwɛ sɛnea ebetumi aka wo.\nKƆKƆƆ yɛ kɔla bi a ano yɛ den. Sɛ nkurɔfo hu ade kɔkɔɔ a, nea ɛba wɔn tirim ne ahoɔden, ɔko, anaasɛ biribi a ɛyɛ hu. Kɔkɔɔ yɛ kɔla bi a etumi twe yɛn adwene ntɛm, etumi ma nipadua no yɛ adwuma ntɛmntɛm ma yɛn home kɔ soro na yɛn mogya nso bɔ ntɛmntɛm.\nWohwɛ Bible mu a, Hebri asɛm a wɔkyerɛɛ ase “kɔkɔɔ” no kyerɛ “mogya.” Bible de kɔkɔɔ ka aguaman wudifo bi ho asɛm wɔ kwan bi so ma etumi ka nnipa tirim. Ɛka sɛ ɔhyɛ atade afasebiri ne atade kɔkɔɔ, na ɔte “akekaboa kɔkɔɔ a abusudin ayɛ no mã” so.—Adiyisɛm 17:1-6.\nAHABAMMONO de, sɛ ɛnam ha a, na kɔkɔɔ nso nam ha; ɛma nnipa ho dwo no. Ahabammono yɛ ahotɔ kɔla na ɛne asomdwoe na ɛnam. Sɛ yɛkɔ baabi kohu nnua ne nhabamma frɔmfrɔm a, ɛma yenya ahomeka. Genesis nhoma a ɛka adebɔ ho asɛm no kyerɛ sɛ Onyankopɔn na ɔde sare ne afifide momono maa nnipa.—Genesis 1:11, 12, 30.\nFITAA yɛ kɔla a ɛtaa gyina hɔ ma hann, bammɔ ne ahotew. Yetumi de ka papayɛ, bemdi, ne kronnyɛ nso ho asɛm. Fitaa ne kɔla a Bible taa ka ho asɛm. Anisoadehu a ebinom nyae kyerɛ sɛ wohui sɛ nnipa ne abɔfo hyehyɛ ntade fitafitaa, na wɔde kyerɛe sɛ wɔyɛ atreneefo a wɔn ho tew Onyankopɔn anim. (Yohane 20:12; Adiyisɛm 3:4; 7:9, 13, 14) Ebi nso ne apɔnkɔsotefo a wɔhyehyɛ nwera fitaa tete apɔnkɔ fitaa so, na wɔde gyina hɔ ma trenee ko. (Adiyisɛm 19:14) Onyankopɔn de fitaa yɛ nhwɛso ma yehu sɛ wayɛ krado sɛ ɔde bɔne bɛkyɛ. Ɔka sɛ: “Sɛ mo bɔne te sɛ koogyan a, ɛbɛyɛ fitaa te sɛ sukyerɛmma.”—Yesaia 1:18.\nKƆLA TUMI MA YƐKAE NNEƐMA\nKɔla ho asɛm a ɛwɔ Bible mu no ma yehu sɛ Onyankopɔn nim atenka a kɔla ma nnipa nya. Wohwɛ Adiyisɛm nhoma no mu a, wubehu sɛ ɛka too hɔ sɛ akokoakoko ne ɔkɔm bɛba, na aduankɔm ne ɔyaredɔm de ɔpatuwu nso bɛba, na ɛno na nnɛ ɛrekɔ so no. Nea ɛbɛma yɛakae nea ebesisi no, wɔde anisoadehu kyerɛkyerɛ mu; ɛyɛ nnipa bi a wɔtete apɔnkɔ so. Apɔnkɔ no nyɛ apɔnkɔhunu, na mmom pɔnkɔ biara kɔla kyerɛ nea ɔbɛyɛ.\nƆpɔnkɔ a odi kan no yɛ fitafita, na ogyina hɔ ma Kristo Yesu trenee ko no. Nea odi hɔ no yɛ ɔpɔnkɔ kɔkɔɔ, na ɔno nso gyina hɔ ma amanaman no ntam akokoakoko. Nea odi so no yɛ ɔpɔnkɔ tuntum bi, na ogyina hɔ ma ɔkɔm. Ɛno akyi no, “ɔpɔnkɔ a ne ho nsonso bi [puei]; na nea ɔte no so no din de Owu.” (Adiyisɛm 6:1-8) Apɔnkɔ no biara kɔla yɛ biribi ho sɛnkyerɛnne, na atenka a saa kɔla no tumi ma yenya no ne saa sɛnkyerɛnne no kɔ. Ɛnyɛ den koraa sɛ yɛbɛkae apɔnkɔ no kɔla ne nea ɛkyerɛ ma yɛn nnɛ.\nBible de kɔla ayɛ nhwɛso pii de akyerɛkyerɛ nsɛm mu akɔ akyiri. Nea ɔbɔɔ kanea ne kɔla ne nnipa aniwa no nim nkyerɛkyerɛ paa, enti ɔde kɔla kyerɛkyerɛ nneɛma mu ma emu da hɔ ma wɔn a wɔkenkan Bible, na ɛka wɔn tirim. Kɔla boa yɛn ma yɛte nneɛma ase. Kɔla tumi ka sɛnea yɛte nka. Kɔla tumi ma yɛkae nneɛma bi a ɛho hia. Kɔla yɛ akyɛde pa a yɛn Bɔfo no de ama yɛn sɛnea ɛbɛyɛ a asetena bɛyɛ anigye.\nBere a Noa ne n’abusua fii adaka no mu puei no, Onyankopɔn de kɔla ahorow bebree yɛɛ nyankontɔn de yɛɛ sɛnkyerɛnne sɛ ɔrehyɛ bɔ sɛ ɔremfa nsuyiri nsɛe adesamma bio da. Ɛbɛyɛ sɛ bere a Noa ne n’abusua huu sɛnkyerɛnne a emu kɔla dɔɔso no, ɛyɛɛ wɔn fɛ, na ɛkaa wɔn tirim afebɔɔ.—Genesis 9:12-17.\nNnipa nhia kɔla ahorow pii na ama wɔatena nkwa mu. Enti ebia ɛbɛyɛ wɔn a wogye adannandi tom no nwonwa sɛ nnipa tumi hu kɔla ahorow pii saa. Nanso, sɛ yegye tom sɛ Ɔbɔadeɛ bi na ɔbɔɔ yɛn ɔkwan bi so a ɛma yetumi hu kɔla ahorow pii saa a, ɛma yehu sɛ dɔ a ɔdɔ yɛn nti na ɔde saa akyɛde yi maa yɛn na ama yɛn ani agye.\nASƐM A ƐDA SO Adɛn Nti na Ɛsɛ sɛ Woma Bible Ho Asɛm Hia Wo?\nASƐM A ƐDA SO Dɛn na Ɛde Yɛn Bepuee Ha?\nASƐM A ƐDA SO Onyankopɔn Yɛɛ Nhyehyɛe a Ɔde Begye Adesamma\nASƐM A ƐDA SO “Yɛahu Mesia No”!\nASƐM A ƐDA SO Asɛmpa Wɔ Hɔ Ma Adesamma Nyinaa\nBƐN ONYANKOPƆN ‘Yehowa De Afiri Mo Korakora’\nBIBLE TUMI SESA NNIPA “Ná Nnipa Bebree Tan Me”\nAdɛn Nti na Mokɔ Nkurɔfo Afie Mu?\nText Baabi a wubetumi atwe nneɛma akenkan ƆWƐN-ABAN October 2013 | Asɛm Bɛn Paa na Ɛwɔ Bible Mu?\nAudio Baabi a wubetumi atwe nneɛma abɔ atie ƆWƐN-ABAN October 2013 | Asɛm Bɛn Paa na Ɛwɔ Bible Mu?\nOctober 2013 | Asɛm Bɛn Paa na Ɛwɔ Bible Mu?\nƆWƐN-ABAN October 2013 | Asɛm Bɛn Paa na Ɛwɔ Bible Mu?


Petro Nhoma a Edi Kan 1:1-25\nWɔawo wɔn foforo kɔ anidaso a nkwa wom mu (3-12)\nMonyɛ kronkron sɛ mma a wɔyɛ osetie (13-25)\n1 Me, Petro a meyɛ Yesu Kristo somafo,+ merekyerɛw krataa yi abrɛ mo a moabɔ ahwete Ponto, Galatia, Kapadokia,+ Asia, ne Bitinia; mo a moyɛ amamfrafo a wɔapaw mo. 2 Mo na Agya Nyankopɔn apaw mo sɛnea ɔbɔɔ ne tirim no.+ Ɔde honhom no atew mo ho+ sɛnea ɛbɛyɛ a mobɛyɛ osetie na wɔde Yesu Kristo mogya apete mo so:+ Adom ne asomdwoe nnɔɔso mma mo. 3 Ayeyi nka yɛn Awurade Yesu Kristo Agya ne ne Nyankopɔn, efisɛ ne mmɔborɔhunu nti onyan Yesu Kristo fii awufo mu,+ na ɔnam so awo yɛn foforo+ kɔ anidaso a nkwa wom+ mu, 4 na ama yɛanya agyapade a ɛmporɔw na efĩ nni ho na ɛnsɛe.+ Wɔakora so wɔ ɔsoro ama mo;+ 5 mo gyidi nti, Onyankopɔn nam ne tumi so hwɛ mo so kɔ nkwagye mu; saa nkwagye no na wɔrebeyi no adi wɔ awiei mmere no mu. 6 Eyi nti na mudi ahurusi kɛse, ɛwom sɛ sɔhwɛ ahorow betumi ama mo werɛ ahow kakra de, nanso saa na ɛsɛ sɛ ɛba,+ 7 sɛnea ɛbɛyɛ a sɛ wɔda Yesu Kristo adi a,+ mo gyidi a wɔasɔ ahwɛ+ no de ayeyi ne anuonyam ne nidi bɛba; saa gyidi no som bo sen sika kɔkɔɔ a sɛ wɔde fa ogya mu yiyi mu fĩ* mpo a, etumi sɛe no. 8 Ɛwom, munhuu no da, nanso modɔ no. Seesei munhu no, nanso mugye no di, na mode anigye kɛse redi ahurusi paa, 9 na mo gyidi nti, mo nsa bɛka mo nkwagye*+ no. 10 Saa nkwagye yi, adiyifo a wɔhyɛɛ adom a mubenya ho nkɔm no bɔɔ mmɔden pɛɛpɛɛ mu, na wɔhwehwɛɛ mu kɔɔ akyiri.+ 11 Ná honhom a ɛwɔ wɔn mu no adi adanse sɛ Kristo behu amane+ na akyiri yi wɔahyɛ no anuonyam. Enti wɔkɔɔ so hwehwɛɛ mu hwɛɛ nea ɛbɛto Kristo ne bere a nsɛm no besisi.+ 12 Woyii no adi kyerɛɛ wɔn sɛ ɔsom adwuma a wɔyɛe no, wɔanyɛ amma wɔn ho, na mmom mo na wɔde nneɛma a wɔaka ho asɛm akyerɛ mo seesei yi som mo; ɛno ne asɛmpa a ebinom nyaa honhom kronkron fii soro+ de ka kyerɛɛ mo no. Saa nneɛma yi na abɔfo pɛ sɛ wohu mu yiye. 13 Enti munsiesie mo adwene mma adwuma kɛse,+ momma mo ani nna hɔ paa;+ momfa mo ani nto adom a sɛ wɔda Yesu Kristo adi a mo nsa bɛka no so. 14 Monyɛ sɛ mma a wɔyɛ osetie, na akɔnnɔ a na mowɔ bere a munnim hwee no, munnyae akyi di,* 15 na mmom monyɛ kronkron mo nneyɛe nyinaa mu+ sɛnea Ɔkronkronni a ɔfrɛɛ mo no te no, 16 na wɔakyerɛw sɛ: “Monyɛ kronkron, efisɛ meyɛ kronkron.”+ 17 Sɛ musu frɛ Agya a obu atɛn sɛnea obiara adwuma te na ɔnhwɛ nnipa anim+ no a, momfa nyamesuro+ mmɔ mo bra, seesei a mote wiase sɛ ahɔho yi. 18 Na munim sɛ mo abrabɔ hunu a mo agyanom de gyaw mo* no, ɛnyɛ nneɛma a ɛsɛe te sɛ dwetɛ anaa sika kɔkɔɔ na wɔde gyee mo fii mu.+ 19 Mmom ɛnam Kristo+ mogya a ɛsom bo+ no so; ɛte sɛ oguan ba a dɛm ne nkekae biara nni ne ho+ mogya. 20 Ɛwom sɛ na wɔapaw no dedaw ansa na wɔrehyɛ wiase ase*+ de, nanso mo nti wɔdaa no adi awiei bere mu.+ 21 Monam no so abegye Onyankopɔn adi;+ ɔno na onyan no fii awufo mu+ hyɛɛ no anuonyam+ na ama moanya gyidi ne anidaso wɔ Onyankopɔn mu. 22 Afei a moayɛ aso ama nokware no de adwira mo* ho ama moanya onuadɔ a nyaatwom nnim+ yi, mumfi komam nnodɔ mo ho denneennen.+ 23 Na wɔawo mo foforo,+ nanso ɛnyɛ aba* a ɛporɔw mu, na mmom nea ɛmporɔw+ mu, na ɛnam Onyankopɔn teasefo a ɔte hɔ daa no asɛm so.+ 24 Na “ɔhonam* nyinaa te sɛ sare, na wɔn anuonyam nyinaa te sɛ wuram nhwiren; sare hyew na nhwiren porow gu, 25 na Yehowa* anom asɛm de, ɛwɔ hɔ daa.”+ Na asɛmpa a wɔaka akyerɛ mo no ne “asɛm” no.+\n^ Anaa “pa mu.”\n^ Anaa “mo kra nkwagye.”\n^ Anaa “munnsuasua bio.”\n^ Anaa “munya fii atetesɛm mu.”\n^ Anaa “adwira mo kra.”